hidoyat.uz – “Мовароуннаҳр” нашриётининг сайти - СЎРАГАН ЭДИНГИЗ... (“ИСЛОМ НУРИ” ГАЗЕТАСИ, 2016 ЙИЛ 7-СОН)\nСЎРАГАН ЭДИНГИЗ... (“ИСЛОМ НУРИ” ГАЗЕТАСИ, 2016 ЙИЛ 7-СОН)\n2016 йил 24 май\nСавол: Бир китобда қиёмат куни бандалар ёш-навқирон ҳолатда тирилиши ҳақида ёзилибди. Ўшанда аъзоларимизга бошқа жасад пайдо қилинармикин, деган савол қалбимга тинчлик бермаяпти, шу ҳақда маълумот берсангиз?\nЖавоб: Қиёматда бандалар ёш-навқирон ҳолатда тирилмайди. Балки, хабарда айтилганидек, аъзоларидан олинган ва тўкилган барча тук ва тирноқлари жасадларига қайтган, яланғоч ҳолда тирилтирилади. Сўнг жаннат аҳли бўлганлар жаннатга таналарида ва иякларида бирорта тук бўлмаган, кўзларига сурма тортилган ҳолда навқирон ёшда кирадилар (Имом Аҳмад ривояти).\nСавол: Маййитни лаҳадга қўйиш тартиби ҳақида маълумот берсангиз? Баъзи одамлар орасида шу ҳақда баҳсли саволлар пайдо бўлган.\nЖавоб: Маййитни қабрга қўйишда, лаҳад ичига бир киши кириб, қабр айвонида икки ё уч киши туради. Улар маййитни қабрга озор бермай қўйишга кучлари етадиган солиҳ, ишончли бўлишлари мустаҳабдир. Қабр айвонида турганлар маййитнинг оёқ томони билан лаҳад ичидаги одамга узатади. У оҳисталик билан маййитни ўнг тарафи билан қиблага юзлантириб ётқизишда: “Бисмиллаҳи ва ала миллати Расулиллаҳи”, дейди. Сўнг кафан боғичларини ечиб қўяди (“Мароқул фалоҳ”).\nАёл кишини ўз маҳрамлари қабрга қўяди (“Ал Муҳитул Бурҳоний”).


Халқаро ҳамкорлик 28 сентябр 2021 215\nБугунги кунда аёлларнинг бизнесдаги ўрни янги босқичга кўтарилиб, жадаллик билан ўсишда давом этяпти.\nАёллар раҳбарлик лавозимларида бўлиши компанияларнинг иқтисодий муваффақиятига, бизнесни бошқаришга ва унинг молиявий ҳолатига ижобий таъсир кўрсатаётгани ҳам сир эмас.\n2021 йил 28 сентябрда Савдо саноат палатасида Марказий Осиё етакчи аёллари мулоқоти доирасида «B2B» учрашувлари форматида онлайн тарзда Марказий Осиё мамлакатлари тадбиркор аёллари ўртасида Кооперацион биржа ўз ишини бошлади. 3 кун давомида бўлиб ўтадиган тадбир Бирлашган Миллатлар Ташкилоти Тараққиёт дастурининг Ўзбекистондаги ваколатхонаси кўмагида ташкил этилди.\nҚайд этиш жоизки, ушбу Кооперацион биржа Қозоғистон, Қирғизистон, Тожикистон, Туркманистон ва Ўзбекистон тадбиркор аёллари ўртасида тўғридан-тўғри алоқалар ўрнатиш ҳамда ҳамкорлик ва ишбилармонлик шерикликни йўлга қўйиш мақсадида ўтказиляпти.\nТадбир очилишида Олий Мажлис Сенати Раиси, Марказий Осиё етакчи аёллари мулоқоти раиси Танзила Нарбаева ва Бирлашган Миллатлар Ташкилоти Тараққиёт дастурининг Ўзбекистондаги доимий вакили Матилда Димовска иштирок этиб, нутқ сўзладилар.\nТ.Нарбаева Марказий Осиё тадбиркор аёлларини бизнес атрофида бирлаштириш, уларни қўллаб-қувватлаш, Ўзбекистонда аёлларга яратилаётган шарт-шароитлар ва қўшни давлатлардаги тадбиркор аёллар билан йўлга қўйилаётган янги ҳамкорлик ишларига алоҳида тўхталиб ўтди.\n— Ўзбекистонда тадбиркор аёлларни рағбатлантириш ва қўллаб-қувватлашга алоҳида эътибор қаратилади. Айни вақтда республикамизда 170 мингдан ортиқ тадбиркор аёл мавжуд. Аёлларни қўллаб-қувватлаш бўйича фаолият юритаётган давлат жамғармаси томонидан тадбиркор аёллар лойиҳалари учун имтиёзли кредитлар ажратиб келиняпти. Барча вилоятларда ҳар йили 30 мингдан ортиқ аёлни тадбиркорликка ўқитиш ва қайта тайёрлаш, иш билан таъминлаш масалалари бўйича амалий ёрдам кўрсатувчи марказлар фаолият юритяпти, — деди Сенат раиси Т.Нарбаева.\nМарказий Осиё ишбилармон аёлларининг «B2B» учрашувлари саноат, хизмат кўрсатиш, қишлоқ хўжалиги, санъат ва ҳунармандчилик ҳамда инновацион технологиялар каби мавзули сессияларга бўлинган.\nКооперацион биржа давомида Марказий Осиё тадбиркор аёллари бўлажак шериклари билан тўғридан-тўғри алоқалар ўрнатади, келгусидаги ҳамкорликнинг истиқболли йўналишларини муҳокама қилади. Бу эса аёлларнинг имкониятларини янада кенгайтириб, икки томонлама ва минтақавий форматларда ишбилармонлик алоқаларини қўллаб-қувватлаш ва ривожлантириш бўйича биргаликдаги саъй-ҳаракатларни давом эттиришга кўмаклашади, деб хабар беради Ўзбекистон Республикаси Олий Мажлис Сенати матбуот хизмати.\nТадбир якунларига кўра, ҳар бир тематик сессия натижалари сарҳисоб қилиниши ва Марказий Осиё тадбиркор аёллари ўртасидаги эришилган келишувлар эълон қилиниши кутилади.\n# Олий Мажлис # Хотин-қизлар # Марказий Осиё # Тадбиркорлар билан очиқ мулоқот


Ўзбекистон: Каримов ва МХХ сирларини ўғирлаган журналист "Усмон Ҳақназаров" нега пайдо бўлганди? - BBC News O'zbek\nМустақил Ўзбекистон кўп йиллар журналистлар учун ўта хавфли мамлакат эди.\nМарҳум президент Ислом Каримовнинг ҳукуматига қарши чиққан одам қийноқлар ва узоқ йиллик қамоқ жазосига юз тутган.\nШундай экан, 2003 йилда аксил-ҳукумат мақолаларнинг пайдо бўла бошлаши кўпларни ҳайратда қолдирди.\nМақолалар муаллифи аввал ҳеч кимга таниш бўлмаган Усмон Ҳақназаров эди.\nБу мақолалар ўзбек ҳукумати ичида бўлаётган гўёки ноқонуний амаллар, турли юқори даражали мулозимлар ўрталаридаги зиддият, коррупция, наркомафия, таниш-билишчилик, президент оиласидаги жанжаллар ва ҳатто буюртма қотилликларни фош қилишни мақсад қилганди.\nУлар халқ орасида тез тарқалди, аммо йиллар давомида ушбу мақолалар муаллифи сир сақланди.\nЛекин, бир кун 2017 йил кузида Бобомурод Абдулла исмли футбол шарҳловчиси тўсатдан ғойиб бўлди. У уйидан бир неча метр нарида Миллий Хавфсизлик Хизматлари ходимлари томонидан ўғирлаб кетилди.\n"Ҳақназаров" мақолаларининг энг асосий манбаларидан бўлган мухолифатдаги сиёсатчи Муҳаммад Солиҳ МХХ ертўласидаги журналист қисматига жаҳон ҳамжамияти эътиборини қаратиш учун махфий муаллиф Бобомурод Абдулла эканини фош қилди.\nҲамма ўзини ўйлайверса, ўзбек халқи йўқ бўлиб кетади. Кимдир ўзини қурбон қилиши керак\nБобомурод Абдулла, Журналист\nБобомурод Абдулла ва унга алоқадор деб кўрилган яна уч киши етти ой давомида МХХ томонидан сўроқ қилинди.\nЖурналист бу давр ичида қийноқлар тутилгани ва дўппосланганини жамоатчилик учун очиқ ўтган суд ишида очиқ сўзлаб берди.\nМХХ, бугунда Давлат Хавфсизлик Хизматидан бу даъволар борасида муносабат олишнинг имкони йўқ.\nСуд-тиббий экспертиза хулосаси Бобомурод Абдулланинг "танасида жароҳат излари йўқлиги", унинг "астрохондеоз ва ёш туфайли пайдо бўлган касалликлари" борлигини айтган.\nКонституцион тузумга тажовузда айбланган Бобомурод Абдулланинг ўзи ва судни кузатаётган деярли барча унинг узоқ йилга озодликдан маҳрум этилишини кутаётганди.\nАммо, мамлакатда юз бераётган сиёсий ўзгаришлар, Президент Шавкат Мирзиёевнинг ислоҳотлари манзарасида Бобомурод Абдулла 2018 йил майида суд залидан шартли жазо билан озод қилинди.\nБугунда Бобомурод Абдуллани Ўзбекистондаги маҳаллий хабар агентликлари ишга олишга қўрқади, шундай экан у ҳозирда шиша заводида иқтисодчи бўлиб ишлаб, жазо шартларига биноан, маошининг 20 фоизини давлат ҳисобига ўтказиб келмоқда.\nУ руҳан тетик, аммо ҳибсхонада юз тутган қийноқлардан соғлиғи ёмонлашган.\n"Ҳамма ўзини ўйлайверса, ўзбек халқи йўқ бўлиб кетади. Кимдир ўзини қурбон қилиши керак," - дейди у.\nИбрат Сафо Бобомурод Абдулла билан суҳбатлашиб Усмон Ҳақназаров пайдо бўлишига нима туртки бўлгани, мақолалар қандай равишда ёзилгани, журналист қалбидан ўша даврларда ўтган эҳтирослар, ҳибсхонадаги ҳаёт ва унинг ҳақиқат учун курашчи бўлиб етишишига етаклаган болалиги ҳақида сўради.\nВидеолавҳада қўлланган суратлар манбалари: Бобомурод Абдулла, Газета.уз ва Тимур Карпов.\nБобомурод Абдуллаев суд залидан озод этилди\n'Бобомурод Абдуллаев Мирзиёевга керак'\nБобомурод Абдуллаев маҳкамаси кузатувчилари кўпайди


Аллоҳнинг гўзал исмлари. Ал-Жаббор (10) | ukkosha.shosh.uz\nБош саҳифа » Aллоҳнинг гўзал исмлари » Аллоҳнинг гўзал исмлари. Ал-Жаббор (10)\nАл Жаббор сўзи Қуръони каримда бир жойда, “Ҳашр” сурасининг 23-оятида зикр қилинган.\nҲаммамизга маълумки, Аллоҳнинг исми зот, исми сифат, исми феъл, исми танзиҳ ва исми таъзим каби исмлари бор. Ал-Жаббор исми исми таъзимга тааллуқлидир. Аллоҳ таоло ҳадиси қудсийда: «Такаббурлик Менинг либосимдир, азамат Менинг ридоимдир. Ким буларнинг бирортаси борасида Мен билан талашса, уни дўзахга улоқтираман», деган (Имом Муслим ривояти).\nАллоҳ таоло баъзан махлуқотларини қийин бир имтиҳонга солади. Ушбу имтиҳонда Аллоҳнинг душманлари кучли бўлади. Улар айтган нарсаларини амалга оширадилар. Шунда иймони заифлар уларни илоҳ деб ўйлаб, улар олдида тиз чўкишади. Аслида Аллоҳ таоло ал-Жаббор исмини ҳам, ал-Қаҳҳор исмини ҳам, ал-Азиз исмини ҳам ҳеч кимга топшириб қўймайди. Аксинча, бу мақомларга даъвогарлик қилишга уринганларни яксон қилади. Аммо У Зот бирор умматни йўқ қилиш учун маълум муддатни тайин қилиб қўйган бўлиб, ўша муддат келгунча қўйиб беради, холос. Кишилар ёки миллатлар ҳар қанча умр кўрмасин, агар зулм ва туғёнга кетиб, бошқаларга жабр-зулм қилишса, Аллоҳ белгиланган муддатда уларни яксон қилади.\nАл-Жаббор сифати Аллоҳга нисбатан ишлатилганда комиллик маъносини англатиб, Унинг азаматига далолат қилади. Аммо инсонга нисбатан «Фалончи жаббор», яъни жабр-ситам қилувчи десак, бу исмда нуқсон бўлади, чунки у инсонда ноқис васф билан аталади.\n«Аллоҳ ҳар бир мутакаббир ва зўравон қалбни аа шундай муҳрлайди» (“Ғофир” сураси, 35-оят).\nБанда нима қилса ҳам барибир бандадир, Робб эса Роббдир. Банданинг иши муҳтожликдир. Башариятнинг энг олий чўққиси бўлган пайғамбарлар ҳам «таом ер, бозорларда юрар» эдилар (“Фурқон” сураси, 20-оят).\nБир инсон такаббурлик қилса, ҳақсиз такаббурлик қилган бўлади, чунки аслида у заиф, фақир ва жоҳилдир. Унинг такаббурлиги ботилдир. Аммо Аллоҳ таолони улкан десак, У Зотнинг азаматини ҳар қанча билмайлик, У Зот биз ўйлагандан ҳам буюкдир. У Зотнинг қудратини биламиз десак, У Зот биз ўйлагандан ҳам қудратлидир. Ҳақиқий ал-Жаббор сифатига эга бўлган Зот Аллоҳ таолодир. Уни идрок қилишга фикр ожиз, уни оддий кўз қамраб ололмайди. Аллоҳни ҳар қанча васф қилмайлик, У Зот унинг хилофидир. Чунки Уни ердаги бирор томон қамраб олиши, тўлиқ билиши мумкин эмас. Ҳатто пайғамбарлар ҳам Аллоҳни нисбий маърифат орқали танишади. Аллоҳнинг Зотини фақат Аллоҳнинг Ўзи билади.\nАл-Жаббор сўзи нафс учун маҳбуб сўзлардандир. Аллоҳ мазлумга ҳам жаббордир (ёрдамчидир), камбағалга ҳам жаббордир, беморга ҳам жаббордир, маҳрумга ҳам жаббордир, муаммога учраган кимса учун ҳам жаббордир.\n«Ал-Жаббор» сўзининг иккинчи маъноси ишларни ислоҳ қилувчидир. Аллоҳ синганларни созлайди, заифларга қувват ато қилади. Демак, Аллоҳ бирор кишининг аҳволини ислоҳ қилса, ўша банда эмас, У Зотнинг Ўзи ал-Жаббор бўлади, чунки заифни кучли қилган, жоҳилни илмли қилган, мазлумга ёрдам берадиган ҳам У Зотдир.\n«Ал-Жаббор» сўзи заиф банда томонидан еру осмонларнинг Холиқига нисбатан ишлатилса, ўзига хос маънони ифода қилади. Масалан, моли сотилмаётган тижоратчи «Эй Жаббор! Унинг сотилишида ёрдам бер!» деса, Аллоҳ таоло унинг бозорига ривож ато қилади, хавфга тушган киши: «Эй Жаббор! Менга омонлик бер!» деса, унга хотиржамлик ато қилади, мазлум: «Эй Жаббор! Менга ёрдам қил!» деса, уни қутқаради, камбағал: «Эй Жаббор! Мени беҳожат қил!» деса, уни бой-бадавлат қилади.\n«Ал-Жаббор» сўзининг учинчи маъноси золимга зарба бериб, мазлумга нажот берувчи Зотдир.\n«Ал-Жаббор» сўзининг тўртинчи маъноси хоҳлаган ишини бажарувчи Зот деганидир.\n«Ал-Жаббор» сўзининг бешинчи маъноси синган қалбларни жойига келтирувчи Зотдир.\n«Ал-Жаббор» сўзининг олтинчи маъноси Ўзи ирода қилган нарсага йўлловчи Зотдир. Сен бир нарсани хоҳлайсан, мен бошқа нарсани хоҳлайман, Аллоҳ эса Ўзи хоҳлаганини амалга оширади. Аллоҳ истаган эди, оловни салқин қилиб қўйди, уни омонликка айлантириб қўйди. «Эй олов, сен Иброҳим учун салқин бўл, саломатлик бўл!» дедик. Улар унга (Иброҳимга) ёмонлик ирода қилган эдилар. Биз эса уларни энг зиён кўрганлардан қилиб қўйдик» (“Анбиё” сураси, 69-оят).\nБу ҳақда бир рамзий қисса бор. Бир киши хотини билан товуқ еб ўтирган эди, эшик тақиллаб қолди. Хотини бориб қараса, тиланчи экан. Хотин тиланчига ўша овқатдан бермоқчи эди, эри уни жеркиб, «Уни ҳайдаб юбор», деди. Хотин уни ҳайдаб юборди. Кейинчалик эр-хотинни орасига совуқлик тушиб, эр хотинини талоқ қилди. Сўнгра бошқа киши келиб, совчи қўйиб у хотинга ўйланди. Кунларнинг бирида у иккинчи эри билан товуқ еб ўтирган эди, эшик тақиллаб қолди. Хотин эшикни очиш учун борса, тиланчи экан. Хотин тиланчини кўргач, қийин аҳволга тушиб қолди. Эри: «Эшикни тақиллатган ким экан?» деган эди, хотин: «Аввалги эрим экан» деди. Шунда иккинчи эри: «Аввалги тиланчи мен эдим!» деди.\n«Ал-Жаббор» сўзининг еттинчи маъноси инсон тасаввури ета олмайдиган Зотдир. Аллоҳни қандай тасаввур қилмайлик, У Зот бунинг аксидир. Хаёлимизга Аллоҳ ҳақида нима фикр келса, Аллоҳ унинг аксидир.\nАллоҳ таолонинг барча исмлари бу дунёда амалга намоён бўлади. Аммо «ал-Адл» исми жузъий ҳолда амалга ошади. Аллоҳ таоло барча золимларни эмас, уларнинг баъзиларини қолганлар зулмдан тўхташи учун азоблайди. Баъзи яхши одамларни эса қолганларни шижоатлантириш учун мукофотлайди. Лекин мукофотнинг нақди Қиёмат куни бўлади. Аллоҳ бу ҳақда: «Қиёмат куни ажрларингизни тўлиғича олурсиз», деган (“Оли Имрон” сураси, 185-оят).\nЭнг кучли Зот билан бирга бўлишни хоҳласанг, ал-Жаббор сифатли Зот билан бирга бўл!\nАввалги: Таровеҳ намози\nКейинги: «Ҳаммамиз Аллоҳнинг пардаси билан яшириб қўйилганмиз»


Хитой коронавирус ўчоғи бўлган Ухань шаҳрига кириш йўлини очди\n20 октябр 2020, Тошкент вақти: 19:55\nХубэй вилояти маркази бўлган Ухань шаҳри январь ойи охиридан бери изоляцияда қолаётган эди.\nХитой 8 апрелга ўтар кечаси COVID-19 биринчи марта аниқланган Ухань шаҳрига кириш йўлларини очди. Хубэй вилояти маркази бўлган Ухань шаҳри январь ойи охиридан бери изоляцияда қолаётган эди. 7 апрель куни шаҳарда коронавирусга чалинган бирорта ҳам бемор аниқланмади.\nКарантин даврида ҳукумат шаҳардаги барча ўқув даргоҳларини ёпди, транспорт қатновини тўхтатди. Аҳолига шаҳарни тарк этиш тақиқланди.\nСOVID-19 Хитойда 2019 йилнинг декабридан тарқала бошланган эди. Хитойда 82 минг одам коронавирусга чалинди, 3300 дан кўпроқ бемор вафот этди. Аммо айрим экспертлар Хитой беморлар ва ўлганлар сонини озайтириб кўрсатмоқда, аслида бу кўрсаткич эълон қилинганидан юқори, деб ҳисоблайдилар.\nБугунги кунда жаҳонда коронавирусга чалинганлар сони бир ярим миллионга яқинлашиб қолди. Бу вирусдан 81 мингдан кўпроқ одам вафот этди.


Freedom House ташкилоти Ўзбекистонни “эркин бўлмаган мамлакатлар” рўйхатига киритди - Anhor\nAnhor Все посты Freedom House ташкилоти Ўзбекистонни “эркин бўлмаган мамлакатлар” рўйхатига киритди\nFreedom House Халқаро ҳуқуқни ҳимоя қилиш ташкилоти «Дунёдаги эркинлик-2020» рейтингида Ўзбекистонни “эркин бўлмаган мамлакатлар” рўйхатига киритди.\n4 март куни чоп этилган маърузага кўра, Ўзбекистонда эркинлик даражаси 100 та баллдан 10 балл олган. “Фуқаролар эркинлиги” мезони бўйича республика 8 балл, “сиёсий эркинликлар” бўйича эса 2 балл олган.\n“Эркин бўлмаган мамлакатлар” рўйхатига Ўзбекистондан ташқари 48 та мамлакат ва ҳудуд киритилган, шу жумладан, Қозоғистон (23 балл), Россия (20 балл), Тожикистон (9 балл) ва Туркманистон (2 балл).\nМарказий Осиё мамлакатлари ичида Қирғизистон энг яхши кўрсаткичга эга бўлиб, у 39 балл билан “қисман эркин мамлакатлар” рўйхатидан жой олди. Freedom House ташкилоти қисман эркин мамлакатлар рўйхатига Қирғизистондан ташқари Грузияни (61 балл) ва Украинани (62 балл) ҳам киритган.\nЭнг эркин бўлмаган мамлакатлар рўйхатидан эса Туркманистон билан бир қаторда Шимолий Корея, Эритрея, Жанубий Судан ва Сурия ўрин олди.\nЭркин мамлакатлар рўйхатида (жами 83 та мамлакат) Финлияндия, Норвегия ва Швеция олдинги ўринларда бормоқда. Ушбу мамлакатларнинг ҳар бирида 100 та миёсий ҳуқуқлар ва фуқаролик эркинликларининг ҳаммасига амал қилинади. Ушбу тоифага Европа Иттифоқининг деярли барча мамлакатлари ҳамда АҚШ ва Канада ҳам киритилган.\nМаърузада жами 195 та мамлакатдаги ва алоҳида ҳудудлардаги эркинлик даражасига баҳо берилган.\nМарказий банк асосий ставкани ўзгаришсиз 16% даражасида қолдирди


COVID-19 га қарши ZF-UZ-VAС2001 вакцинаси Хитой Фанлар академияси Микробиология институти ва Ўзбекистон Республикаси Инновацион ривожланиш вазирлиги ҳузуридаги Илғор технологиялар маркази билан ҳамкорликда Anhui Zhifei Longcom Biopharmaceutical компанияси томонидан ишлаб чиқилган COVID-19 оқсил суббирлигининг адъювантини ўз ичига олган вакцинадир.\nМазкур ZF-UZ-VAC2001 вакцинани ишлаб чиқиш технологияси рекомбинант NVX-CoV2373 ("Novavax"), EpiVacCorona ("Вектор" маркази) ва бошқа шу каби вакциналар яратилиш технологияларидан фойдаланилган.\nZF-UZ-VAC2001 вакцинаси SARS-CoV-2 коронавирусининг рекомбинант NCP-RBD оқсилини яратиш орқали биотехнологик усулида олинган. Эмланган кишининг танасида ушбу оқсилнинг пайдо бўлиши билан иммун тизимда вирусни зарарсизлантирадиган антитаналарни ишлаб чиқаради.\nZF-UZ-VAC2001 вакцинаси CHO ҳужайраларида ишлаб чиқарилган янги коронавируснинг рецепторга боғланувчи оқсили (инглизча қисқартма: NCP-RBD) нинг рекомбинант шаклини тозалаб, алюминий гидроксиди қўшиш орқали тайёрланган. Адъювант янги коронавирус инфекцияси оқибатида келиб чиқадиган нафас йўли касалликларини олдини олишда қўлланилади.\nВакцинанинг клиниколди тадқиқотлари\nВакцинанинг клиниколди тадқиқотлари 120 та кемирувчиларда ва 40 та қисқичбақа билан озиқланувчи макака маймунларида ўтказилди.\nСичқонларга мушак ичига 14 кун оралиғида 2 доза миқдорда, макакалар эса 4-8-10 хафта давомида вакцина юборилди.\nСичқонлар ва макакалар тасодифий оғирликни мувозанатлаш усули бўйича 30та каламушдан 4 та гуруҳга тақсимланди:\n– енгил назорат гуруҳи;\n– адъювант-назорат гуруҳи;\n– кам доза миқдорли гуруҳ;\n– юқори доза миқдорли гуруҳ\nПрепарат 3 марта юборилди:\n– сичқонларга – 1-, 15- ва 29-куни;\n– макакаларга – 4-, кейин 8- ва 10-ҳафта давомида.\nЭмлашдан кейинги тикланиш даври икки ҳафта этиб белгиланди. Бу вақт оралиғида ҳайвонлар тўлиқ текширувдан ўтказилди.\nИккинчи эмлашдан 14 кун ўтгач, қон намуналари тўпланиб, микробиология институти томонидан коронавирусга қарши антигенга хос IgG антитаналар даражасини аниқлаш учун синовдан ўтказилди.\nНатижалар рекомбинат янги коронавирус вакцинаси юқори даражадаги антигенга хос титерлар чиқарилишига туртки бериши мумкинлигини кўрсатди. Эмлашдан кейин ҳайвонлардаги IgG антитаналар, вакцинанинг яхши иммуногенликка эга эканлигини кўрсатди.\nРекомбинант вакцинанинг иммуногенлигини ўрганиш мақсадида текширув токциклик тести билан биргаликда амалга оширилди. Уч дозали эмлашдан сўнг қонда коронавирус бошоқли оқсил мавжудлиги таҳлили ўтказилди.\nКаламушларда ўтказилган тест натижалари рекомбинат вакцина эмлашдан кейин каламушларда IgG антитаналарининг секрециясини келтириб чиқариши мумкинлигини кўрсатди. Учинчи иммунизациядан сўнг, тикланиш даврида юқори дозали ва паст дозали гуруҳлар ўртасида сезиларли фарқ кўринмади ва антитаналар даражаси 106 га етиб, эмлаш ва яхши иммуногенликнинг самарадорлигини кўрсатди.\nМакаканинг тест натижалари ҳам антитаналар даражасини юқорилигини кўрсатди, аммо юқори доза миқдордаги гуруҳ ҳам, паст доза миқдордаги гуруҳларда ҳам иккинчи ва учинчи доза ўртасида сезиларли фарқ бор эди ва учинчи дозадан олдин антитаналар даражалари ўртасида фарқ мавжуд эмас эди. Шунинг учун ушбу вакцина билан эмлашлар сони камида икки дозада аниқланди.\nШунингдек кемирувчиларда олиб борилган фармакологик тадқиқотлар хулосасига кўра, ушбу вакцина, қисқичбақа истеъмол қиладиган макакаларда гуморал иммунитет таъсирини келтириб чиқариши мумкин. Зардоб намуналардаги антитаналарни аниқлаш ва баҳолаш шуни кўрсатадики, ушбу вакцина билан турли ҳайвонларни иммунизация қилиш танани юқори даражада нейтраллаштирувчи антитаналарни ишлаб чиқаришга ундаши мумкин.\nШундай қилиб, текширилаётган препаратнинг самарадорлиги ва иммунизациядан сўнг ҳайвонларда ҳужайралардаги ўзига хос иммун реакцияларни рағбатлантириш қобилияти аниқланди. Барча натижалар шуни кўрсатдики, вакцина яхши иммуногенликка эга ва гуморал ва ҳужайрали иммунитетнинг кенг спектрини қўзғатиши мумкин, шунга мувофиқ дори одамларда клиник синовлар учун тавсия этилган.\nВакцинанинг клиник тадқиқотлари\nI-босқич клиник тадқиқотлар\nКоронавирусга қарши рекомбинант вакцина I-босқич клиник тадқиқот тасодифий, икки томонлама номаълум, плацебо назоратли клиник тадқиқоти ҳисобланади. I-босқич синовлари 2020 йил июнь ойида Хитойнинг Чунцин шаҳрида 2-босқичда гуруҳларга бўлинган ҳолда 18 ёшдан 59 ёшгача 50 та соғлом бўлган кўнгиллиларда ўтказилди:\n– вакцина кам доза бўлган гуруҳда 20 та;\n– вакцина юқори доза бўлган гуруҳда 20 та;\n– плацебо гуруҳида 10 та.\nКўнгиллиларга препарат бир ой оралиғида интервал билан юборилди.\nТадқиқотнинг биринчи босқичида 25 киши тасодифий равишда кам доза миқдордаги гуруҳга (20 киши) ёки плацебо гуруҳига (5 киши) тайинланган. Биринчи дозани қабул қилган биринчи босқичдаги кўнгиллиларда 7 кун ўтгач, вакцинанинг хавфсизлиги тасдиқланди.\nКейин тадқиқотнинг биринчи фаза синовларининг иккинчи босқичи бошланди ва худди шу тарзда юқори дозада 25 нафар кўнгилли (20 киши) ва плацебо (5 киши) гуруҳларига тасодифий тайинланди.\nI-босқич клиник тадқиқотларида кўнгиллиларга ўрганиш мақсадида синовлар олиб борилаётган инъекцион препаратнинг уч доза миқдори юборилди ва вакцинада учта хавфсизликни баҳолаш ўтказилди.\nБарча натижалар вакцинанинг хавфсиз эканлгини кўрсатди, аммо баъзи енгил ножўя таъсири мажуд эди, ҳеч қандай жиддий салбий реакциялар қайд этилмади, бу вакцинанинг хавфсизлигини исботлади.\nII-босқич клиник синовлар\nКоронавирусга қарши рекомбинант вакцинанинг II-босқич клиник тадқиқот тасодифий, икки томонлама номаълум, плацебо назоратли клиник тадқиқоти ҳисобланади.\nСиновлар 2020 йилнинг июль ойида бошланди ҳамда Хитой, Чанша ва Хунань шаҳарларида ўтказилди.\nБу сафар тадқиқот объекти сифатида 18 ёшдан 59 ёшгача бўлган 900 соғлом кўнгиллилар танланди. Бир ойлик интервал билан икки ва учта доза миқдорда препаратни юбориш схемаси ишлаб чиқилди:\n– иккита кам доза миқдорда вакцина билан, кичик гуруҳда 150 кўнгиллилар;\n– иккита юқори дозали вакцина билан кичик гуруҳда 150 кўнгиллилар;\n– учта паст дозали вакцина билан кичик гуруҳда 150 кўнгиллилар;\n– учта юқори дозали вакцина билан кичик гуруҳда 150 кўнгиллилар;\n– плацебо билан гуруҳда 300 кўнгиллилар.\nКўнгиллилар мунтазам равишда кўрикдан ўтказилиб, мутахассислар ва шифокорлар томонидан қаттиқ назорат остида кузатиб борилди.\nНуфузли The Lancet  илмий журналида чоп этилган II босқич натижаларига кўра, биринчи гуруҳга коронавирусга қарши икки дозали препарат юборилгандан сўнг, нейтраллаштирувчи антитаналарнинг сероконверсия даражаси 76% бўлганда (150 иштирокчидан 114 да антитаналар аниқланган), иккинчи гуруҳ иштирокчиларида (50 мкг) (150 кишидан 108 да) 72% ни ташкил этди. Уч дозали режим билан учинчи гуруҳдаги (25 мг) нейтраллаштирувчи антитаналарнинг сероконверсия даражаси 97% ни (148 иштирокчидан 143тасида) ва тўртинчи гуруҳда (50 мкг) - 93% (148 дан 138та) ни ташкил этди.\nУмумий натижаларга кўра, турли хил антиген дозалари бўлган рекомбинант коронавирус вакцинаси иккинчи дозадан кейин препаратнинг иммуногенлиги яхши кўрсаткичга эга эканлиги маълум бўлди.\nZF-2001 вакцинасининг I- ва II-клиник синовлари натижаларига кўра самарадорлик даражаси\nIII-босқич клиник тадқиқотлар\n2020 йил декабрь ойида вакцинани ишлаб чиқарувчилар Хитой, Эквадор, Малайзия, Покистон ва Ўзбекистондаги 29000 кўнгиллилар, улардан 18 ёшдан 59 ёшгача бўлган 21750 кўнгиллилар ва 60 ёшдан ошган 7250 кўнгиллилар иштирокида синовларнинг учинчи босқичини бошладилар.\nБарча текширувлардан ўтган маъқул кўнгиллилар тасодифий тарзда 1:1 нисбатда экспериментал гуруҳга ва плацебо назорат гуруҳига ажратилди ва ҳар бир эмлаш ўртасида 1 ой оралиғида уч дозали препарат билан эмландилар.\nСиновларнинг учинчи босқич оралиқ натижаларига кўра, эмлаш юқори самарадорлик ва юқори даражадаги антитаналарни кўрсатди. Бундан ташқари, 2021 йил февраль ойида ўтказилган лаборатория тадқиқотлари натижалари намуналарига кўра, вакцина коронавируснинг "жанубий африка" деб номланувчи штамми 501.V2 вариантига қарши нейтраллаш фаолиятини сақлаб қолди.\nТадқиқотларга умумий ҳисобда скрининг синовларидан ўтган 14415 киши қатнашиш истагини билдирган. Шундан 18 ёшдан ошган 13250 кўнгиллилар тадқиқотда иштирок этиш учун розилик варақасини имзоладилар.\n3 апрел ҳолатига кўра 4603 кўнгиллилар тўлиқ эмланди (яни вакцинанинг барча уч доза миқдорини қабул қилишди). Вакцинани икки доза миқдорда 6667 нафар, битта доза миқдорда – 6865 нафар, шундан 117 нафари 60 ёшдан ошган кўнгиллилар иштирок этди.\nНазоратга олинган гуруҳда 150 эмланганларда антитаналарнинг ҳосил бўлиши\nВакцинани рўйхатдан ўтказиш\nZF-UZ-VAC2001 вакцинанинг клиник\nсиновларида кузатилган ножўя таъсирлар\nШунингдек, апрел-июн ойларида Ўзбекистонга 3,5 миллион дозада ушбу вакцинанинг иккинчи партиясини етказиб бериш режалаштирилган.\nЎзбекистонда эмлаш жараёнлари\nЎзбекистонда оммавий эмлаш жараёни 1 апрельдан бошланган. Июль ойидан бошлаб 18 ёшдан катта бўлган аҳоли қатламини ўзлари бириктирилган бирламчи тиббий-санитария муассасаларида ихтиёрий равишда вакцина олишлари мумкинлиги эълон қилинди.\nУшбу гуруҳга коронавирусга чалинган беморларни даволашга ихтисослашган муассасалар ходимлари, тез тиббий ёрдам ходимлари, шошилинч тиббий ёрдам тизими ходимлари, юқумли касалликлар шифохоналари ходимлари, коронавирус диагностикаси билан шуғулланадиган лаборатория ва амбулатория ҳамда поликлиникалар ходимлари кирди.


Жорий йилнинг 8 март куни Наманган вилоятининг собиқ прокурори Улуғбек Тошев юқори лавозимдаги амалдорга катта миқдорда пора бераëтган пайтда ДХХ ходимлари тарафидан ушланди.\nБу ҳақда ҳуқуқ-тартибот тизимида ишловчи мулозим исми сир қолиш шарти билан маълум қилди. Айни маълумотни мазкур жараëнга билвосита алоқадор адвокат ҳам тасдиқлади. Адвокатга кўра¸ Тошев 50 минг АҚШ долларидаги порани бераëтган пайтда қўлга олиниб¸ унга нисбатган қамоқ эҳтиëт чораси белгиланган. Адвокатга кўра¸ Тошевнинг пора бериш уриниши видеотасвирга олинган.\nЎзбекистон Бош прокуратурасининг билдиришича¸ Тошев жорий йилнинг 4 март куни “қонунийлик, ҳуқуқбузарликлар эрта профилактикасини таъминлаш, кадрлар тарбиясида йўл қўйган камчиликлари учун” лавозимидан бўшатилиб¸ прокуратура тизимидан четлатилган.


Фатво замон ва маконнинг ўзгариши билан ўзгарадими? » Тавҳид\nФатво замон ва маконнинг ўзгариши билан ўзгарадими?\nИслом олами бу асрда Ғарбга, унинг қуввати ва моддий тайёргарлигидан ҳайратланишга гувоҳ бўлмоқда. Ушбу ҳайратланиш (мусулмонларни) моддиюнлик (материализм) орқасидан (елиб-югуриб) хансираш ва ер (дунё ҳаёти)га берилиб кетишга олиб келди. Фақат улардан Аллоҳ хоҳлаганлари ундоқ эмас.\nБарча мусулмонлар олдида дунё шаҳватлари-ю, фитна эшиклари ҳалол ва ҳаром нарсалари билан очилди, ҳамда Аллоҳ мубоҳ қилган нарсани танлаб, Ул Зот ҳаром қилган нарсадан ҳазир бўлган киши чўғ ушлагандек бўлиб қолди. Бу ҳам етмаганидек, бир қанча сони кам бўлмаган муфтийлар пайдо бўлди. Улар уламоларнинг баъзи ихтилофли масалаларидаги хилофларини мазҳаблар ичидан ясалган (янги) фиқҳ билан чиқиш учун ўзларига кенглик деб топишди. Улар “мусулмонларга енгиллик қилиш” даъвоси билан янги мазҳаб тузиш учун уламоларнинг рухсатларини йиғишди, лекин далил (бу рухсатнинг) йўқлигини қувватлашига эса, кўз юмишди!\nАбу Идрис Аъизуллоҳ ибн Абдуллоҳ ал-Ховланий раҳимаҳуллоҳ айтдики, унга Муознинг соҳиби Язид ибн Амира хабар берди: “Муоз ҳар қачон (Аллоҳни) эслаш мажлисига ўтирганида шундай дер эди: “Аллоҳ Одил Ҳакамдир. Унинг исми муборакдир. Шубҳаланувчилар эса ҳалок бўлишди”. Муоз ибн Жабал бир куни ўтирган мажлисида шундай деди: “Сизларнинг олдиларингизда фитналар турибди: мол-дунё кўпаяди, Қуръон очилади-да, ундан мўмину-мунофиқ, озоду-қул, эркагу-аёл, каттаю-кичик фойдаланади. Шундай вақт келадики, бир киши: “Нега инсонлар менга эргашмаяпти, ахир мен Қуръон ўқияпман-ку?” дейди. “Аллоҳга қасамки, то уларга бошқа – янгисини қилиб бермагунимча, улар менга эргашмайди” (дейди). (Диндаги) янги пайдо қилинган нарсадан ҳазир бўлинглар, чунки (диндаги) янгилик адашишликдир. Ҳаким (олим)нинг хатосидан эҳтиёт бўлинглар, чунки шайтон баъзан ҳакимнинг тилидан залолатни сўзлайди. Мунофиқ эса баъзан ҳақ сўзни ҳам айтади”. (Язид) айтди: “Мен ундан сўрадим: “Сизни Аллоҳ раҳмат қилсин, олим (баъзан) залолат сўзини, мунофиқ эса ҳақ сўзини айтишини қаердан билдингиз?” (Муоз) айтди: “Олимнинг шубҳали сўзларидан узоқ бўл. Бу шундай сўзларки: “Бу нима?” деб, сен улардан ҳайрон бўласан”. (Лекин) бу нарса сени у (олим)дан узоқлаштириб юбормасин. Чунки шояд у бошқатдан изланиб, ҳақни эшитганидан кейин уни топади. Ҳақнинг эса нури бўлади”.\nАна ўша (янги фиқҳ тузувчилар) ва бошқалар баъзи илм аҳлининг: “Фатво баъзан замон, макон, ҳолатлар, ниятлар, фойдаларнинг ўзгариши билан ўзгаради”, деган сўзларини топиб олиб, бу сўзлар сабабли фитнага учрашди. Улар ўйлайдики: бу (сўзлар) уларга шариат таклиф (буйруқ)ларидан хоҳлаган вақтларида чиқишга кенглик беради. Натижада эса “диний чақириқ”ни янгилашни талаб қилаётган шов-шув пайдо бўлди! Ваҳоланки, уламолар юқоридаги сўзни мутлақ равишда ишлатиб, анавилар тушунган маънодан бошқа маънони мақсад қилишган эди. Бундан эса “мукаллаф” (шариат юкланган)ларнинг ҳақида собит бўлган барча ҳукмларни ўзгартириш ёки алмаштириш кирмайди. Шунинг учун фатвонинг ўзгаришидан мурод – ҳукмларнинг ўзгариши, ҳалолнинг ҳаромга айланиши, буйруқнинг қайтариқ бўлиб қолиши ёки бунинг тескариси, ёки шунга ўхшаши эмас, балки мақсад фақат “мусулмонларни бошига тушадиган ҳолатларнинг замонда, маконда ва шахсларда ўзгариши билан шаръий ҳукмларни уларнинг ҳар бирига қай тарзда тушишда ўзгаришидир”.\nШотибий шариатнинг камолоти, унинг омлиги ва собитлиги ҳақида сўз юритиб айтади: “Шунинг учун унинг комил бўлганидан сўнг мансух (бекор бўлиш)ини, ом эса хос қилинишини, мутлақлиги қайд қилинишини, бирон-бир ҳукмнинг кўтарилишини: мукаллафларнинг оммаси жиҳатидан ҳам, баъзиларнинг хослиги жиҳатидан ҳам, бошқача замон жиҳатидан ҳам, ўзгача ҳолат жиҳатидан ҳам топмайсан. Балки, сабаб бўлиб собит бўлган нарса абадий сабаб бўлиб ундан кўтарилмайди. Шарт бўлган нарса абадий шарт бўлади. Вожиб бўлган нарса абадий вожиб бўлади. Мандуб (мустаҳаб) бўлган нарса ҳам мандуб бўлаверади. Барча ҳукмлар ҳам шундай. Улар бундан сўнг йўқ ҳам бўлмайди, ўзгармайди ҳам, агар (шариат) таклифи ниҳоясиз боқий бўлишини фараз қилсак ҳам, ҳукмлар ҳам шундай (боқий) бўлади”. \nЗамоннинг ўзгариши билан фатвонинг ўзгаришини зикр қилганлардан биринчи бўлиб танилганлардан Ибнул-Қоййим раҳимаҳуллоҳдир. Жумладан, у киши шундай дейди:\n“Ҳукмлар икки турли бўлади:\nБиринчи тур: ҳолати замон жиҳатидан ҳам, макон жиҳатидан ҳам ва имомларнинг ижтиҳоди жиҳатидан ҳам ўзгармайди. Масалан, вожибларнинг вожиблиги, ҳаром нарсаларнинг ҳаромлиги, шариат билан жиноятларга берилган ҳадлар ва шунга ўхшаш. Бу турда унга хилоф бўлган ўзгариш ҳам, ижтиҳод ҳам кирмайди.\nИккинчи тур: замон, макон, ҳолат жиҳатидан фойда (маслаҳат) тақозо қилган ҳукмлар. Масалан, таъзирларнинг миқдори, турлари, сифатлари, чунки шариат маслаҳат жиҳатидан уларни турли қилади”. \nШайх Али Ҳайдар “Дурарул-ҳуккам шарҳ мажаллатул-аҳкам” китобида шундай деди: “Замон билан ўзгарадиган ҳукмлар урф ва одатга таянган ҳукмлардир. Чунки замонлар ўзгариши билан инсонларнинг эҳтиёжлари ўзгаради. Шу ўзгаришга биноан урф ва одатлар ҳам ўзгаради. Урф-одатлар ўзгариши билан эса ҳозиргина тушунтирганимиз каби ана шу ҳукмлар ўзгаради. Урф-одатларга эмас, шаръий далилларга асосланган ҳукмлар эса бунга хилоф равишда ўзгармайди. Бунинг мисоли: қасддан одам ўлдирган одамнинг жазоси қатлдир. Бу шаръий ҳукм урф-одатга таянмаган бўлиб, замонлар ўзгариши билан ўзгармайди. Аммо замонлар билан ўзгарадиган ҳукмлар, биз айтганимиздек, фақат урф-одатларга таянган бўлиб, мана сизларга унинг мисоллари. Қадимги фуқаҳоларнинг фикри бўйича бирор киши уй сотиб олса, унинг баъзи хоналарини кўриш билан кифояланарди. Кейингиларнинг наздида эса унинг ҳудудидаги барча хоналарини кўрмасликка иложи йўқ. Бу ихтилоф далилга асосланмаган, балки у қурилиш урф-одатларининг ихтилофи сабабли келиб чиққандир. Чунки қадимдаги уй-ҳовли қурилишининг одатида уларнинг барча хоналари тенг ҳамда бир кўринишда бўларди. Шунга биноан, баъзи хоналарнинг кўрилиши қолганларни кўрмасликка кифоя бўларди. Аммо бу асрда уйнинг хоналари шакл ва ҳажмда турли бўлиши одат бўлган. Шунинг учун савдо асносида уларнинг ҳар бирини алоҳида кўриш лозим бўлади”.\nШайх Мустафо аз-Зарқо бу қоидага ушбу сўзларни мисол қилди: “Адолат (одиллик) бу замонда нодир ва кам бўлиб қолгани учун, (уламолар солиҳ амалларда) яхшироқ ва гуноҳда камроқ кишиларнинг, (улар топилмаса), яхшилик ва гуноҳ қилмасликда улардан кейинроқ турадиганларнинг гувоҳлигини қабул қилиш (мумкинлигини) айтишди… Ҳамда мухолиф томон талаб қилганида ушбу гувоҳларнинг қасам ичишини жоиз деб билишди. Ҳоким шу рай (фикр)ни замоннинг ёмонлашгани учун қабул қилган”.\nДоктор Муҳаммад Зуҳайлий замонлар ва шахслар ўзгариши билан ўзгарадиган ушбу ҳукмларнинг баъзи қоидаларини зикр қилиб айтди:\n“1. Қуръон ва Суннатда собит бўлган асосий ҳукмлар ҳамда шариат уларни ўз муқаддас матнлари билан қуриш учун келган аслий ҳукмлар: буйруқлар ва қайтариқлар, масалан, зулмнинг, зинонинг, рибонинг, маст қилувчи нарсани ичишнинг, ўғриликнинг ҳаромлиги, ва келишувда иккала томон розилигининг, жиноятни тўсишнинг, ҳақларнинг ҳимоя қилишнинг вожиблиги, булар замонларнинг ўзгариши билан ўзгармайди. Балки булар – шариат замонларни ва авлодларни тўғрилаш учун олиб келган негизлардир. Уларнинг воситалари ўзгаради холос.\n2. Динда зарурат деб танилган Ислом арконлари ўзгармайди ҳам, алмашмайди ҳам, балки биринчи асрда собит бўлгани каби қолаверади. Чунки улар ўзгариш ва алмашишни қабул қилмайди.\n3. Ибодатнинг барча аҳкомлари уларда рай (фикр) ва ижтиҳоднинг ўрни бўлмагани (сабабли) замонлар, маконлар, шаҳарлар ва шахсларнинг ўзгариши билан ўзгариш ва алмашишни қабул қилмайди.\n4. Ақида ишлари ҳам собитдир. Улар ўзгариш, алмашиш, ижтиҳодни қабул қилмайди. Улар нозил бўлганидан бери ҳамда олдинги пайғамбарлар ва росуллар давридан бери Қиёмат соатигача собитдир, замонлар ўзгариши билан ўзгармайди”.\nШу билан бу қоидада ишкал йўқлиги ҳамда замонлар ўзгаргани учун рибони, ёки (аёл-эркакларнинг) аралашиб юришини мубоҳ қилиб бермоқчи, ёки ҳад ва жазоларни бекор қилмоқчи бўлганларга бу ерда ҳужжат йўқлиги ойдин бўлади. Мазкур ишлар Қуръон ва Суннатдаги очиқ-ойдин матнлар билан собит бўлгандир. Шунинг учун уларни ўзгартириш ёки алмаштиришга ўрин йўқ, магар инсон динидан бошини олиб чиқиб кетмоқчи бўлмаса.\n“Замон ва ҳолатларнинг ўзгариши билан фатво ўзгариши” қоидасида номдан бошқа янги нарса йўқ. Чунки мусулмонларнинг каттаю-кичиги баъзи ҳукмларда омма инсонлардан узрлилари борлигини билади. Уларнинг ичида баъзи ҳолатларда узрли бўлиб, бошқа ҳолатларда узрли бўлмайдиганлари бор. Масалан: мусофир ва беморнинг ҳақида Рамазонда рўза тутмаслик рухсат бўлади, балки баъзан бу рўза агар уларга қийинчилик туғдириб зарарга олиб келса, (рўза тутмаслик) вожиб ҳам бўлади. Буларнинг барчасидаги асл (негиз) Пайғамбар соллаллоҳу алайҳи васалламнинг қуйидаги сўзларидир: “Мен сизларга (айтмай) тарк қилган нарсаларни менга қўйиб беринглар. Сизлардан олдингиларни фақатгина пайғамбарларига бўлган (ҳожатсиз) саволлари ва ихтилофлари ҳалок қилган. Агар мен сизларни бирон нарсадан қайтарсам, ундан узоқ бўлинглар. Агар мен сизларни бирон нарсага буюрсам, қўлдан келганча уни бажаринглар”.\nФойда ва зарарга риоя қилиш таъкиди бўлган бошқа шаръий матнлар ҳам шундай. Масалан: бирон нарсани бажариш суннат бўлсада, у зарарга олиб келиши сабабли уни тарк қилинади. Худди Пайғамбар соллаллоҳу алайҳи васалламнинг Оиша розияллоҳу анҳога айтган сўзлари каби: “Агар қавминг яқинда жоҳилиятдан”, ёки: “куфрдан чиққан бўлмаганида, мен Каъба хазиналарини албатта Аллоҳ йўлида сарфлаган бўлардим, унинг эшигини ерга тушириб қўйиб, ал-Ҳижрдан (бўлган қисмини) унга киритиб қўярдим”.\nСалим ибн Абу ал-Жаъд Ибн Аббос розияллоҳу анҳудан ривоят қилган сўзлари ҳам шундай тушунилади. У айтди: “Ибн Аббос олдига бир киши келиб: “Эй Ибн Аббос, бир киши мўминни қасддан ўлдирса, унинг жазоси қандай деб ўйлайсан?” Ибн Аббос айтди:\n“Унинг жазоси абадий қоладиган жаҳаннам ҳамда Аллоҳнинг ғазаби…” (Нисо-93). Бояги киши айтди: “Агар у тавба қилиб, солиҳ амалларни қилса, сўнгра ҳидоятга келса, нима дейсан?” Ибн Аббос: “Онанг сени йўқотсин, қаердан унга тавба бўлсин? У Қиёмат кунида бўйин томирларидан қон оқиб турган ҳолда бошини ушлаб келади-да Аршнинг олдида тўхтаб айтади: “Эй Роббим, мана бундан сўрагин, нима учун мени ўлдирди?”\nНававий “Ровзатут-толибийн”да Ибн Аббоснинг ушбу ҳадисини ривоят қилиб унга қуйидаги унвон қўйган: “Бўлим: муфтий ҳожат бўлганда жавоб беришда ўз наздида таъвил қилинадиган сўз билан қаттиқ жавоб бериши, урушиб бериб қўрқитиши мумкинлиги”. Кейин Нававий буни қуйидаги сўзлари билан изоҳлаб берди: “Мен айтаман: бу ерда Соймарий ва бошқалар зикр қилган мурод шуки, агар муфтий оми одамга қаттиқлиги бор гапни гапиришда фойда бўлади деб ҳисобласа, унга шу сўзнинг зоҳирини мақсад қилмаган ва таъвил қилиш имкони бўлган ҳолда урушиб бериш учун шу гапни айтиши жоиз бўлади. Худди Ибн Аббос розияллоҳу анҳумодан ривоят қилинганидек, у кишидан қотилнинг тавбаси ҳақида сўрашганида у: “Унга тавба йўқ” деганидек. Бошқа киши сўраганида эса: “У тавба қилиши мумкин” деганидек. Кейин (Ибн Аббос) айтди: “Биринчисига келсак, унинг кўзларида ўлдириш хоҳишини кўриб, унга шуни ман қилдим. Иккинчисига келсак, у одам ўлдириб итоаткор ҳолда келди. Шунинг учун мен унинг умидини пучга чиқармадим”. Соймарий айтди: “Шунга ўхшаб агар муфтийдан бир киши: “Мен қулимни ўлдирсам, менга қасос борми?” деб сўраса, қуйидаги сўзни айтишга имконият бор: “Агар сен уни ўлдирсанг, биз сени ўлдирамиз”. Чунки Пайғамбар соллаллоҳу алайҳи васалламдан: “Ким қулини ўлдирса, биз уни ўлдирамиз” деган ривоят бор. Шунингдек, қатлнинг иккита маъноси бор. Агар мутлақ айтилишда зиён бўлмаса буларнинг ҳаммаси жоиз бўлади. Валлоҳу аълам” (Соймарий ва Нававий) сўзлари тугади.\nБу сўзлар муфтий фатво берувчи бўлишидан олдин тарбиячи бўлиши, фатво устига қурилган фойда-зарарни билиши ҳамда инсонларнинг ҳидояти учун тиришиши кераклигига далолат қиладики. Агар муфтий сўровчи учун шаръий ҳукмни зикр қилишда зарардан қўрқса, бу ҳукмни зикр қилиш лозим эмас. Насиҳат ва тўғри йўл кўрсатиш, ваъз ва ҳавф солдириш, рағбатлантириш ва қўрқитишда ҳам агар сўровчига хавф сезса, муфтийга шаръий ҳукмни зикр қилмаслик кенглиги (имконияти) бор. Юқорида келтирилганидек, салафлар воқе бўлган ва воқе бўлмаган нарсаларда фатво беришда фарқ қилишган.\nОхирги дуоимиз: “Оламлар Роббиси Аллоҳга ҳамд бўлсин!”\n/ Кутубхона / Илм талаб қилиш / Фатво замон ва маконнинг ўзгариши билан ўзгарадими?\nJAZAKUMULLOH ISHLARINGIZNI DAVOMLI QILSIN ROBBIM, HAQDA JAMLANISHLIKNI NASIB QILSIN.\n• Тавҳид рисоласи


Зеленский дунё мамлакатларини очарчиликдан огоҳлантирди | Qalampir.uz\nЗеленский дунё мамлакатларини очарчиликдан огоҳлантирди\nОлам\t11 Июнь 21:12 8317\nАгар Украина портларидаги ғалла олиб чиқиб кетилмаса, дунё сиёсий тартибсизликка дуч келади ва Осиё ҳамда Африка мамлакатларида очлик бошланади. Бу ҳақда Украина Президенти Владимир Зеленский айтиб ўтган.\n“Озиқ-овқат танқислиги, албатта, сиёсий тартибсизликка, кўплаб мамлакатлар ҳукуматларининг ағдарилишига, сиёсатчиларнинг ҳайдалишига олиб келиши мумкин. Бу эса аллақачон бошланди. Ушбу таҳдидни бир қатор мамлакатларда кўплаб кундалик товарлар нархининг осмонга кўтарилиши кўрсатиб турибди”, дейди Украина раҳбари.\nЗеленский, шунингдек бошқа давлатлар вакилларига Украинага кўрсатган ёрдами учун миннатдорлик билдириб, ушбу ёрдам донор давлатларнинг ўзлари учун ҳам фойдали эканини қўшимча қилган. Унга кўра, Украинанинг жанг майдонларида дунёнинг келажаги ҳал бўлмоқда.\nБирлашган Миллатлар Ташкилотининг ҳисоб-китобларига кўра, май ойи бошида Украинада 4,5 миллион тонна ғалла мамлакатдан олиб чиқиб кетилмаган, шу сабаб ташкилот Россияни украин портларни очиш ҳамда кемаларнинг хавфсиз ўтишини таъминлашга чақирган.\nБунга жавобан Кремль Ғарб давлатларини Украинадан ғалла олиб чиқишни тўсиб қўйганликда, шунингдек ноқонуний тарзда Россия ва Беларусга нисбатан санкциялар киритганликда айблаган.\n01 Июль 20:52 77483\n01 Июль 08:15 72571\n02 Июль 08:30 69618\n01 Июль 21:34 61855\n02 Июль 17:23 57141


Коронавирус: Ўзбекистонда яна 98 киши касалланди\nЎзбекистоннинг олтита ҳудудида яна 98 кишида коронавирус аниқланди. Шу билан бирга бир бемор вафот этди.\nТОШКЕНТ, 2 ноя — Sputnik. Ўтган тун давомида Ўзбекистонда яна 98 кишида коронавирус аниқланди. Жами беморлар сони 67 254 нафарга етди. Бу ҳақда Соғлиқни сақлаш вазирлиги матбуот хизмати хабар қилмоқда.\nЯнги касалланганларнинг 3 нафари Қорақалпоғистон Республикасида, 12 нафари Андижон вилоятида, 5 нафари Самарқанд вилоятида, 11 нафари Сирдарё вилоятида, 5 нафари Сурхондарё вилоятида, 62 нафари Тошкент шаҳрида коронавирус билан касалланган беморлар билан мулоқотда бўлганлиги учун намуна олинган фуқаролар орасида аниқланган.\nШу билан бирга, 1 нафар коронавирусга чалинган бемор вафот этди. Жами қурбонлар сони 571 нафарни ташкил этмоқда.\nШу пайтга қадар 64 466 нафар коронавирус инфекциясига чалинган фуқаролар (96 фоиз) соғайган. Ҳозир мамлакатда 2 217 нафар бемор даволанмоқда.


FATTOHHON.COM стр. 88\nХАЛҚ “ЭЪТИРОФИ”! “ЭЪТИРОФ-2014” ТАҚДИРЛАШ МАРОСИМИДАН БАТАФСИЛ! 1-ҚИСМ! 27.12.2014 17:07\nҲурматли Президентимиз раҳнамолигида маданият ва санъат, журналистика, телевидение, спорт соҳаларини янада ривожлантириш борасида кўрсатилаётган эътибор ва ғамхўрликлар, келажак авлод маънавиятини юксалтириш йўлида муҳим аҳамият касб этмоқда.\n26 декабрь куни «Истиқлол» санъат саройида Ёшлар маданият ва санъат маркази, Маданият ва спорт ишлари вазирлиги ҳамда қатор ташкилотлар ҳамкорлигида, Маданият, санъат, спорт, телевидение, радио каби соҳаларда, ютуқ ва муваффақиятларга эришиб келаётган энг фаол ижодкорларни қўллаб-қувватлаш мақсадида, юртимизда ташкил қилинган “Эътироф” мукофоти совриндорларини тақдирлаш маросими бўлиб ўтди!\nТантанали тақдирлаш маросимининг бошланишининг ўзиёқ, томошабинларда катта қизиқиш уйғотганлиги шубҳасиз, назаримизда.\nЧунки, анъанага кўра, тақдирлаш маросими бошланиши олдидан “Истиқлол” санъат саройи зинапояларига қизил поёндоз солиниб, шоу бизнес вакиллари лимузинларда ташриф буюришди.\nҚизил поёндоздан юриб, зиналардан саройга томон бораётган шоу бизнес вакилларини фотографлар тўхтовсиз суратга олиб туришди.\n“Истиқлол” санъат саройи фойеси томошабинлар билан гавжум бўлиб, ичкарига кирган машҳурлардан журналистлар интервью олишса, томошабинлар бирга суратларга туша бошлашди.\nЛекин, томошабинларни фойенинг яна бир жиҳати ҳам ўзига жалб этди! Санъат саройининг биринчи ва иккинчи қавати фойеларидан рассомлар чизган чиройли суратлар, ҳамда жуда ўзгача ҳайкаллар ўрин олган бўлиб, ҳайкаллар ўзларининг туриш ҳолатларини ўзгартириб туришарди! Ҳа, бу “Эътироф-2014” тақдимот маросими режиссёри Саъдулла Абдуллаев сайтимизга берган интервьюда (МАЪЛУМОТГА ЎТИШ!) айтиб ўтган “жонли” ҳайкаллар эди! Бу ҳайкаллар томошабинлар учун чинакам янгилик бўлди ва томошабинлар бу ҳайкаллар фонида суратларга тушишди!\nБу вақтда эса, саҳна ортида ҳам, махсус жой ҳозирланиб, ғолиблардан интервьюлар олиш, ҳамда суратларга олиниши учун махсус жойлар ҳам ҳозирлаб қўйилган бўлиб, ташкилотчилар бу жиҳатларга ҳам аҳамият беришганди.\nНиҳоят, маросимнинг бошланиш онлари яқинлашиб, ҳамма концерт залидан ўз ўринларини эгаллашди.\nСаҳна декорацияси тўлиқ монитор экранлардан иборат бўлиб, ҳаттоки пол ҳам шиша ва унда юриш ҳам мушкулроқ эди! Маросим давомида, сирпанчиқ саҳнада эркин ҳаракат қилган барча санъаткор ва ижодкорларга чиндан ҳам қойил қолиш керак, назаримизда.\nСухандонлар Ўзбекистон Халқ артисти Абдумўмин Ўтбосаров\nва Ўзбекистонда хизмат кўрсатган маданият ходими Дилдора Рустамовалар тақдирлаш маросимининг расмий қисмини олиб боришиб, уни очиқ деб, эълон қилишди!\nТадбирнинг бошланиши ҳам ўзига хос бўлди, тўридаги катта мониторда ўзбек миллий маданиятига, кино, журналистика, ҳамда спорт соҳасига ўз ҳиссаларини қўшган буюк устозлар сиймолари акс этиб, уларнинг ижод намуналари ва ишларидан тасвирлар намойиш этилиб, хотирлаб ўтилди.\nСўнг, Ўзбекистон ва Қорақалпоғистон Халқ артистлари Ғуломжон Ёқубов,\nЎзбекистон Халқ артистлари Насиба Абдуллаева,\nГулсанам Мамазоитова, Ўзбекистонда хизмат кўрсатган артистлар Абдурашид Йўлдошев, Сардор Раҳимхон, “Ниҳол” мукофоти совриндори Дилсўз,\nМуниса Ризаева, Алишер Рўзметов, Сардор Мамадалиев ва бошқалар кўтаринки руҳда “Эътироф” мадҳиясини куйлашди.\nШундан сўнг, саҳнада Озодбек Назарбеков ва Шахзода қолиб, тақдимотнинг илк бошловчилари бўлишди!\nТомошабинлар томонидан “энг яхши бошловчи” деб, эътироф этилган бу жуфтлик, Театр йўналиши бўйича, номинацияларни эълон қилишди.\nНоминациялар эълон қилиниши олдидан, “Ниҳол” мукофоти соҳибаси Ҳилола Ҳамидова, ҳамда хонанда Алишер Рўзметов “Дилбарим” қўшиғини дуэт тарзида куйлашди.\nУндан сўнг, бошловчилар томонидан номинациялар эълон қилинди.\nИлк мукофот эгасини эълон қилиш ва топшириш учун саҳнага Ўзбекистонда хизмат кўрсатган артистлар Гавҳар Зокирова ва Абдурайим Абдуваҳобовлар таклиф этилди. “Йилнинг энг яхши спектакли” номинациясида “Ойдин” спектакли ғолиб бўлди!\n“Йилнинг энг яхши театр актрисаси” номинациясида кўпчилик актриса Лола Элтоеванинг ғолиб бўлишини кутишганди. Чиндан ҳам, у мукофот соҳибаси бўлди ва унга мукофотни Ўзбекистонда хизмат кўрсатган артист Саида Раметова ва актёр Бекзод Муҳаммадкаримовлар топширишди.\n“Йилнинг энг яхши театр актёри” деб, Умрбай Қосимбетов топилди. Мукофотни Ўзбекистон ва Қорақалпоғистон Халқ артисти Ғуломжон Ёқубов ва Ўзбекистон Халқ артисти Насиба Абдуллаева топширишди.\nШундан сўнг, мукофотни ўз эгасига топширган Ғуломжон ака ва Насибахон опа, биргаликда Ғуломжон Ёқубовнинг энг машҳур қўшиқларидан бири “Умр ўтар” қўшиғини дуэт тарзида куйлашди.\nБундан илҳомланган бошловчилар Озодбек Назарбеков\nва Шахзода ҳам, Озодбек Назарбековнинг сокин ва романтик “Интизорим” қўшиғини дуэт талқинида куйлашди!\nУлардан сўнг, саҳнада “Шаҳризода” гуруҳи “Дутор билан мен” қўшиғини ижро этишди.\nБу қўшиққа хонанда ва созанда Фарҳод Саидов рубобда,\nЎзбекистонда хизмат кўрсатган артист Тоир Қўзиев танбурда, ҳамда бошқа созандалар чалган куй уйғунлашиб кетди.\nКуйдан сўнг, “Ниҳол” мукофоти совриндори Гуласал Абдуллаева “Нотаниш йигит” қўшиғини куйлади.\nМониторларда севимли ўзбек фильмларидан кадрлар намойиш қилиниб, “Элдидо” ва\n“Дурдона” гуруҳлари томонидан кино ҳақида қўшиқ ижро қилинди. Шу тарзда тақдимотнинг Театр йўналишидан Кино йўналишига ўтилди.\nКино йўналишида актриса Райҳон Уласенова ҳамда, Рихситилла Абдуллаев бошловчилик қилишди.\n“Йилнинг энг яхши фильми” номинациясида мукофот “Геолог” фильмига берилди. Мукофотни Ўзбекистон Халқ артисти Шуҳрат Аббосов топширди.\n“Йилнинг энг яхши актёри” номинациясида ғолибликка Ўзбекистонда хизмат кўрсатган артист Мирза Азизов муносиб, деб топилди! Мукофотни Ўзбекистонда хизмат кўрсатган артист Рустам Саъдуллаев ва “Шуҳрат” медали соҳибаси Дилноза Кубаева топширишди.\n“Йилнинг энг яхши актрисаси” номинациясида эса, Асал Шодиева ғолиб бўлди! Мукофотни актриса Нигора Каримбоева ва Ўзбекистонда хизмат кўрсатган артист Учқун Тиллаев топширишди.\nШундан сўнг, кичик хонанда Жўрабек Жўраев томонидан “Танго” қўшиғи ижро қилинди.\nСўнг, “Фарҳод ва Ширин” дуэти томонидан “Севгилим” қўшиғи,\nҳамда Ўзбекистонда хизмат кўрсатган артист Лола Аҳмедова ва хонанда Адҳам Солиев томонидан дуэт қўшиқ куйланди.\nКино йўналишидаги блокни “Элдидо” гуруҳи “Still Loving You” яъни, “Ҳамон сени севаман” қўшиғи билан якунлашди!\nЯна бошловчилар ўзгарди, энди саҳнага Ўзбекистонда хизмат кўрсатган артистлар Сардор Раҳимхон ва хонанда Муниса Ризаевалар бошловчи сифатида чиқиб келишди. Муниса Ризаева унга 2 та йўлбарс ҳайкалини совға қилишганлигини айтиб, навбатдаги номинациялар ғолиблари тақдирланадиган йўналишга ишора қилгандек бўлди. Бошловчилар Тасвирий ва амалий санъат йўналиши бўйича ғолибларни эълон қила бошлашди.\n“Йилнинг энг моҳир ҳайкалтароши” номинациясида ғолибни Ўзбекистон Халқ рассоми Рустам Худойберганов эълон қилди. Ғолиб Жолдасбек Қуттымуратов деб, топилди. Аммо, афсуски тақдимот маросимига кела олмаганлиги учун, мукофотни унга етказиш ваъда қилинди.\n“Йилнинг энг моҳир ҳунарманди” Одил Матчонов бўлди. Мукофотни Республика “Ҳунарманд” уюшмаси раиси Муҳаммадюсуф Қурбонов топширди.\n“Йилнинг энг яхши рассоми” номинациясида Валерий Енин ғолиб бўлди!\nҒолибга мукофотни Ўзбекистон Бадиий академияси раиси, Ўзбекистон Халқ рассоми Акмал Нур ва “Ниҳол” мукофоти совриндори Мадина Мумтоз топширишди.\nТақдирлашлардан сўнг, хонанда Сардор Мамадалиев “Рақамлар” қўшиғини куйлади.\nЎзбекистонда хизмат кўрсатган маданият ходими Шуҳрат Воҳидов, ҳамда Халқаро танловлар совриндори Саида сокин “Алвидо” қўшиғини ижро қилишди.\nЎзбекистонда хизмат кўрсатган артист Сардор Раҳимхон ва актриса Асал Шодиева “Маликам энди қара” қўшиғини дуэт тарзида куйлашди. Кутилмаганда, бу дуэтга ўзининг ҳазиломуз сўзлари билан “Божалар” Жаҳонгир Позилжонов жўр бўлди!\nСўнг, Ўзбекистонда хизмат кўрсатган артист Райҳон Ғаниева ва “Ниҳол” мукофоти совриндори Улуғбек Раҳматуллаев “Ўқилмаган китоб” дуэтини куйлашди.\nЯна бошловчилар ўзгариб, бу гал Озодбек Назарбеков ва актриса Дилноза Кубаева саҳнага чиқиб келишди. Улар ҳар бир қўшиқ олдидан ўша қўшиққа мос импровизация қилишди. Яъни, Ўзбекистонда хизмат кўрсатган артист Алишер Файзнинг “Райҳон” қўшиғи олдидан, шунга мос ҳазиломуз диалог бўлди.\n“Райҳон” қўшиғи вақтида актёр Йигитали Мамажонов ҳам иштирок этиб, саҳнада сакраб, акробатик трюкларни ҳам амалга оширди.\nШундан сўнг, Озодбек Назарбеков ва Дилноза Кубаева муҳаббат мавзусида шеър ўқишди. Сўнг, Ўзбекистонда хизмат кўрсатган артист Тўлқин Жабборов хоразмча “Асир-асир” қўшиғини куйлади.\nСпорт йўналишига ҳам навбат етиб келди ва бу йўналишда журналист Нилуфар Сотиболдиева, ҳамда спорт шарҳловчиси Мирзараҳим Тўхтамирзаев бошловчилик қилишди.\nБундан сўнг, “Comedy Uz” резидентлари саҳнага чиқиб, ўзбек шоу бизнес олами вакилларини машина маркаларига қиёслаб, ҳазиллар билан томошабинларнинг кайфиятини янада кўтаришди! (давоми бор)\nРепортажнинг давоми 2-қисмда! МАЪЛУМОТГА ЎТИШ!\nФотолар учун Жамолиддин Равшановга миннатдорчилик билдирамиз


130 млн долларлик от борлигига ишонасизми? Дунёнинг энг қиммат 7 тулпори\n19:01 / 13.07.2020\nТулпор азал-азалдан инсоннинг содиқ йўлдоши бўлган. Автомобиллар асрига кирганимиздан сўнг бу жониворларнинг аҳамияти кескин пасайганига қарамай, асл зотдор отларни жуда қиммат нархларда сотиб олувчилар ҳали ҳам кўпчилик. Эътиборингизга энг қиммат баҳоланган тулпорлар еттилигини тақдим этамиз.\n1. Palloubet d’Halong. Баҳоси – 15 млн доллар\nPalloubet d’Halong узоқ йиллар давомида энг яхши отлардан бири бўлиб келди. Энг гуллаган чоғида – 10 ёшида у голландиялик Олимпиада чемпиони Ян Топсга 15 млн долларга сотилди.\nЯн Топс ҳам ундан унумли фойдаланди – Қатарга бориб от спорти бўйича мураббийлик қилди ва яхшигина пул ишлаб олди.\n2. Green Monkey. Баҳоси – 16 млн доллар\nGreen Monkey оти 2006 йилда ўтказилган аукцион чоғида 16 млн долларга сотилди. Ўзига хос жиҳати шундаки, шунча қиммат нархда сотилган от бунга қадар бирорта мусобақада иштирок этмаган, ўзини кўрсатмаганди. Унинг нархига аждодлари обрўси катта таъсир кўрсатди.\nЛекин ҳаммаси тескарисига кетди ва уни харид қилганлар чув тушишди. Бу тулпорнинг энг яхши натижаси учинчи ўрин бўлди ва бор ишлаб топган маблағи 10,4 минг доллардан ошмади. Пойгаларда омади чопмаганидан кейин қулун олиш мақсадида уни мода отларга қўшиб кўришди. Аммо бу ҳам бор йўғи 5 минг доллар даромад берди, холос.\n3. Annihilator. Баҳоси – 19,2 млн доллар\nAnnihilator лақабли отнинг ўзига хос жиҳати шундаки, у ҳали оламшумул пуллар сарфланмаган 1989 йилда 19,2 млн долларга сотилган.\nБу от пойгаларда яхши натижалар кўрсатган. Уни кўпроқ жуда ноёб бўлган тўқ-шоколад ранги учун хуш кўришарди. Ундан катта пул эвазига зот олганлар ҳам кўп бўлган.\n4. Moorlands Totilas. Баҳоси – 21 млн доллар\nMoorlands Totilas лақабли голланд тулпори ҳар тўрт оёғида бир хил «оқ пайпоғи» борлиги билан ихлосмандларни ҳайрантлантирарди. 2011 йилда у Германиялик от ишқибозларига 21 млн долларга сотилди.\nГолланд айғири кўплаб пойгаларда юқори натижа кўрсатди. Унинг доимий ҳамроҳи бўлган чавандоз Эдвард Гал эса от спорти оламининг «рок юлдузи» деган таърифни олди.\n5. Shareef Dancer. Баҳоси – 40 млн доллар\nShareef Dancer зотли пойга оти учун Дубай амири олис 1983 йилдаёқ 40 млн долларни қуртдай санаб берган. Кўплаб мусобақаларда ғолиб чиққан бу тулпор от спорти ишқибозларининг ҳақиқий ёқимтойига айланди.\nУ эгаларига 2 млн доллардан ортиқ даромад келтирган.\n6. Fusaichi Pegasus. Баҳоси – 70 млн доллар\nЯпониялик харидор Фусао Секигучи 1997 йилда бу отни 4 млн долларга харид қилган ва унга Fusaichi Pegasus номини берганди. 2000 йилда Fusaichi Pegasus Кентуки Дербисида ғолиб чиқди. Унинг умумий совринлари миқдори 1,9 млн долларни ташкил қилди.\nПойгаларда қатнашишни якунлаганидан сўнг бу тулпор Shareef Dancer отидан кейинги энг машҳур «ота» бўлди. Ирландиянинг Coolmore Stud зотдор отлар савдоси билан шуғулланувчи компанияси бу отни нақд 70 млн долларга сотиб олди.\n7. Frankel. Баҳоси – 131,6 млн доллар\nСарлавҳадаги нарх энг юқори чўққи эмас аслида. Саудия шаҳзодаси Холид Абдуллага тегишли бу от энг кучга тўлган пайтларида 200 млн долларга ҳам баҳоланган. Эгасининг ўзи эса бу нархни эшитиб, 400 млн долларга харидор чиқса ҳам сотмаслигини билдирган.\n200-400 миллионлар фантастик рақамлар туюлса-да, бу отни 131,6 млн долларга реал баҳолаб, харид қилишга тайёр компаниялар бўлган ва бу борада аниқ таклифлар киритилган.\n08:48 / 08.08.2020\nКома ҳолатидаги от 2 йил деганда ҳаётга қайтди. Натижа ҳайратланарли\nЖамоат транспортида олиб кетилган отлар. Чиптачи ишдан олинди, ҳайдовчига ҳайфсан берилди\n00:16 / 08.11.2019\n08:17 / 10.09.2019\nПольшада дунёдаги энг кичик от топилди


Мунавварқори Абдурашидхонов. «Нашри маориф» уюшмасининг аҳамияти (1923) | www.ziyouz.uz\nБош саҳифа МатбуотЖадид матбуотиМунавварқори Абдурашидхонов. «Нашри маориф» уюшмасининг аҳамияти (1923)\nМаданий мамлакатларнинг ҳар бирида маориф-маданият ишларини одатдан халқ ўзи олиб борадур. Ҳукумат эса ёлғиз раҳбарлик ва ёрдамчилик вазифаларинигина адо этиб турадир. Шул сабаблик онгли миллатлар ўзаро илмий, фанний, адабий ва ижтимоий уюшмалар ва «Нашри маориф» жамиятлари тузуб, ҳукуматларининг раҳбарлик ва миллатларининг ёрдами орқасида халқни маориф ва маданият жиҳатлардан юқори кўтарилишига, оқартирилишига хизмат ва ҳаракат қилурлар. Дунёнинг энг маданий мамлакатларига назар солсак, унда маориф ва маданият ишларини ҳукумат усталларидан кўра кўпроқ жамоат усталларида, маориф назоратидан кўпроқ «Нашри маориф» уюшмаларида ишланганлигини кўрамиз. Ҳукумат арбобларининг ҳам кўброғи махсус соатларда ҳукумат кабинетларида расмий вазифаларини адо этганларидан сўнгра қолғон бўш вақтларида жамоат кабинетларида ўлтириб, халқнинг тараққий ва таолийси, маориф ва маданиятининг йўлида виждоний вазифаларини адо этадурлар.\nБуларнинг хизматлари, ҳаракатлари ўз халқ ва миллатларининг маданий даражасига, аҳволи руҳиясига мувофиқ бир суратда бўлғонлиғи учун, табиий, афкор омма, халқ ва миллат буларга ёрдам берар ва орқаларидан эргашар.\nМана бу йўллар билан бугун Оврупо ва Амриқо халқлари ҳавода учар, денгиз остида сузар, дунёнинг энг нариги бўлаклари билан воситасиз хабарлашар бир ҳолға, бир маданиятга етишдилар.\nЭнди ўз ҳолимиз ва ўз тарихимизга боқсак, бир вақтлар Оврупо ваҳший экан, биз маданий эдик, Оврупо попослари «Осиё осмониға жисман учдими, руҳан учдими?» каби диний низолар билан бир-бирларини бўғушар эканлар, усмонли турклари Истанбулни фатҳ этмоқ, Туркистон турклари мадраса ва расадхоналар бино қилмоқ каби маданий ишлар билан машғул эдилар.\nСўнгралари Оврупо халқи маориф ва маданият йўлида ишлади, бу ҳолғо етишди; биз тушдик, ухладик, бу ҳолға етушдук. Бугунгача Оврупо халқи осмонға учар экан, бизда соч ва соқол низолари, овруполилар денгиз остида сузар экан, бизда узун ва қисқа кийим жанжаллари, Оврупо шаҳарлари бутун электрик билан иситилур ва ёритилур экан, бизда мактабларда жўғрофия ва табиёт ўқитиш, ўқитмаслик ихтилофлари… давом этади.\nXX аср бошларидан эътиборан бизда ҳам маориф ва маданият сўзларини оғизға олувчи, тараққиёт ва таолийнинг кераклигидан матбуотда ёзувчи, мажлисларда сўзлагувчилар чиқди, билфеъл, янги усул мактаблари очилди. Газеталар чиқорилди, «Жамияти хайрия» ва «Нашри маориф» уюшмалари ташкил этилди, фақат чор ҳукуматининг политсиялари, охранная отделениялари бундай маданий ишларда ерлик халққа очиқ йўл бермади. Бир томондан очилса, иккинчи томондан ёпа берди. Шундай бўлса ҳам, ул замоннинг ёшлари, тараққийпарварлари ўз мақсад ва маслакларида собит қадам бўлдилар, бир газетани ҳукумат ёпса, иккинчи исмда, буни ёпса, учинчи исмда газета чиқариб турдилар. Жамият ва мактабларнинг ҳам бирини ёпса, иккинчисини очиб, бирини қисса, иккинчисини кенгайтириб туришдан тўхтамадилар. Ҳукуматнинг қувиш ва сиқишлари уларни умидсизлантирмади, мақсад ва маслакларида давом этдилар. Ҳеч мумкин бўлмағон бир замонда четга ўқувчилар юбордилар. Мактабларни ўрта даражаларга қадар олиб бордилар. Жамиятлар четга кетувчи ўқувчиларга, мактабларга моддий ва маънавий ёрдам берарлик даражада кучга эга бўдди. Газеталари афкор оммани ҳийли қўлга олиб, 3—4 минг нусха сотилатурғон мартабага етди. Тўртинчи синфларга етарлик мактаб китобларимиз ҳозирланди. Ҳукумат ҳам махсус мақсад билан очқон русско-туземний мактабларини янги миллий мактабларга рақобат қила олмаслигини англаб, оз бўлса ҳам ислоҳ этмакка мажбур бўлди.\nМана бу юқорида саналғон ва бу кунда тарих саҳифаларига топширилғон миллий-маданий хизмат ва ҳаракатларнинг ҳеч бири ҳукумат усталларида эмас, ёлғиз жамоат усталларида ишланган ишлардир. Ҳукумат усталлари эса ул замонда бундай харажатларга том маъноси билан хилоф ва қарши борар эди. Бу қаршилик, қувиш ва қисишлар жамоат хизматчиларининг кўнгилларига шул қадар теккан ва зериктирган эдики, инқилоб бўлиб, ерлик халқнинг маориф ва маданиятига таолий ва тараққийсига қарши усталлар йиғилғон кундан бошлаб, ҳар бирлари ҳар ерда отилиб, ҳукумат усталлариға миндилар-да, жамоат усталларини бутун тарк этдилар ҳам ўз мақсад ва маслакларини ёлғиз расмий кабинетларда ўлтириб, давлат пули, давлат қонуни ва ҳукумат кучи билан вужудга чиқармоқ фикрига тушдилар. Халқ фикри, халқ аҳвол руҳияси, халқ даражаи маданияси ва халқ ёрдами кўпинча эътиборга олинмади. Бизнинг энг буюк хато ва янглишимиз ҳам шунда эди. Ҳам бундай улуғ инқилоб вақтида бизга ўхшаш маданиятсиз миллатга мундан бошқа чора, эҳтимолки, йўқ ва топилмасда эди. Мана бу воситалар билан биз қора халқдан узоқлашдик, ўзимиз билан бирга мақсад ва маслагимиз ҳам узоқлашди.\nБундан, табиий, маориф ва маданият душмани бўлган қоринпарастлар, мутаассиблар истаганларича истифода этдилар. 16-йилларда янги мактабларга рақобат қила олмоғон эски мактаблар букун даҳшатлик суръатда тараққий этдилар. Эски Тошкент маориф шўъбасининг сўнгги олғон ҳисоби бўйинча, бутун янги мактаб шогирдлари 4000 тўлмағон ҳолда эски мактаб ва қозихоналарда 7000 қадар миллат боласининг эзилиб ётқонлиғи кўринадир.\nБу ҳоллар Туркистон маориф ва маданият маркази бўлғон Тошкентда, агарда биз Тошкентдан қанча четга чиқа берсак, маориф ва маданият ишларимиз шунча заифлана ва халқнинг маорифига ва маориф ходимларига назари шунча ёмонлана борадир. Бу кун янги мактабларни «куфр уяси» деб эътиқод қилғон ва янги мактаб муаллимлариндан шайтондан қочқон каби қочқон ва қўрққан кишиларни, ўринларни, қишлоқларни, ҳатто шаҳарларни топмоқ мумкин.\nБунга сабаб, бир томондан, халқнинг нодонлиги ва мутаассиб уламонинг иғвоси бўлса, иккинчи томондан, бизнинг ёшлар ва маорифпарварларимизни халқфикри ва халқ ёрдамини бутунлай унутиб, ёлғиз ҳукумат кучи ва ҳукумат пули билан иш кўрмоқ хаёлиға тушганлари ва бу хаёл орқасида халқдан ҳийли узоқлашганлиқларидир.Агарда биз аввалда бир неча инқилобларни кўриб тажриба ҳосил қилғон бўлсак, табиий, бу беш йиллик инқилоб даврида маориф ва маданият йўлида ўйлаб ишлаган, қора халқни тамом қўлға олиб, тараққий ва таолий йўлиға ўзимиз билан бирга олиб кетган ва бу восита билан инқилоб давридан қора халқни фикр, маориф ва маданият жиҳатида жуда кўб фойдаландирғон бўлар эдик.\nЭнди бўлар иш бўлди. Инқилоб денгизларининг тўлқинлари пасайди. Ҳар иш ўз йўлиға ва ўз тартибига кира бошлади. Бу кунгача давлат сармоясидан таъмин этилиб келган маориф ва маданият муассасаларининг кўпрак қисми маҳаллий сармояга ва халқ ёрдамига қолдирилди. Бу кунгача маориф ва маданият ишларини ҳукумат кучи ва ҳукумат йўли билан олиб бормоқ хаёлида бўлғон маорифпарвар ёшларимиз энди халқ кучи ва халқ ёрдами билан олиб бормоқ фикрига келдилар. Бунинг учун халқ фикри ва халқ руҳи билан ҳисоблашмоқ лозимлигини ҳам шояд англагандирлар. Ишлар бу фикр ва бу йўл билан юритилган тақдирда халқни ҳам маориф ва маданият ишлари атрофига тўпламоқ ва ородағи англашилмовчиликларни халққа тушунтириш ва амалда ишлаб кўрсатиш йўллари билан орадан кўтармак мумкинлиги тажриба билан маълумдир.\nТабиий, бундай ишларни энди ёлғиз ҳукумат кабинетларида ўлтириб эмас, балки жамоат усталларида ва қора халқ орасида ишламак лозимдир. Бунинг учун ҳар ерда «Нашри маориф» уюшмалари очмоқ ва бутун маорифпарварларни, ёшларни, чолларни шул уюшма атрофига тўпламоқ керакдир.\nТуркистоннинг ҳаёти, Туркистоннинг нажоти ёлғиз маорифга ва маданиятнинг тараққийси эса бутун халқнинг «Нашри маориф» уюшмалари атрофига тўпланмоғига боғлиқдир. Шундагина биз маданий миллатлар қаторига кира оламиз, шундагина маданият дунёсида ўз ҳуқуқимизни ола оламиз.\n«Туркистон» газетаси, 1923 йил, 4 март\n← Аввалги Аввалги Мунавварқори Абдурашидхонов. Туркистон шўролар жумҳуриятидаги маорифпарвар ёшларга хитоб (1923)\nКейинги → Кейинги: Мунавварқори Абдурашидхонов. Ўзбекистонда вақф (1924)


Конор МакГрегор - Дастин Порье ким ғалаба қозонади? Ўзбекистонлик ММА мутахассислари жавоб берди\n8 июль, 2021, 08:49\n10 июль(Тошкент вақти билан 11 июль тонгда) барча ММА ихлосмандлари орзиқиб кутаётган "UFC 264" турнири бўлиб ўтади. Унинг марказий жангида енгил вазн тоифасининг том маънодаги юлдузлари Конор МакГрегор ҳамда Дастин Порье учинчи бор тўқнаш келади. Маълумки, улар ўртасидаги ҳисоб 1:1 кўриниш олган ва бу қайсидир маънода ҳал қилувчи тўқнашув бўлади.\nБиз эса анъанага содиқ қолган ҳолда, бу жанг борасидаги мутахассислар яъни, юртимиздаги ММА жангчилари ва мураббийларнинг фикрлари билан қизиқдик.\nКомран Артиков - RFC промоушени раҳбари\n- Агар, жанг 1-2-раундларда тугаса, Конор МакГрегор ютади. Бу раундларда Конор нокаут қила олмаса, қолган раундларда Порьеда имконият ошиб кетади. Лекин Конорни машғулотларига эътибор қаратсангиз, барчаси аъло даражада, кардиоси ҳам яхшиланганга ўхшайди. Боксга ҳам кўп аҳамият бермоқда. Дастин курашга эътибор қаратишини яширмаяпти. Бироқ, Конорни Ҳабиб билан курашганини ҳам кўрдик, тэйк-даунлардан ҳимояланиши жуда яхши қолаверса, жиу-житсуси ҳам ёмон эмас. Шунинг учун Порье курашда ҳам Конорга у қадар муаммолар туғдира олмаса керак. Имкониятларни 60-40 % Конор фойдасига баҳолаган бўлардим. Албатта, бу менинг шахсий фикрларим!\nМансур Тўғизбаев - ММА мураббийи, рефери\n- Шубҳасиз, бу жангда яна Порье ғалаба қозонади. Тўғриси, биринчи раунддаёқ, МакГрегорни нокаутга учратади. Шунингдек, Дастин Порьега мухлислик қилишимни ҳам айтиб ўтмоқчиман. Хуллас, нокаут кутмоқдаман!\nБеҳзод Жиянов - ММА мураббийи\n- Аввалдан бирор бир фикр билдириш қийин. Бироқ, мен Дастин Порьега мухлислик қилаяпман ва бироз бўлса-да, унда имконият кўпроқдек. Лекин Конор ҳам оддий жангчи эмас, шундай экан барчаси жангда ҳал бўлади.\n- Менимча Порье ғалаба қозонса керак. Чунки, Конор олдингидек эмас, ўхшатиш керак бўлса, "тўйиб" қолди, аввалгидек "оч", деб айта олмайман. Аксинча, Конордаги иштиёқ Дастинга ўтиб кетди. Шунинг учун Дастин Порьеда имконият юқори, деб ўйлаяпман. Албатта, бу мени шахсий фикрим.\nАвлиёхон Ҳамидов - ММА жангчиси\n- Бу жангга Конор МакГрегор ҳам яхши тайёрланганлиги аниқ. Шундай бўлса-да, унда бир ва иккинчи раундларда имконият бўлиши мумкин. Агар, шу раундлар оралиғида ғалабани илиб кетмаса, қолган раундалар Дастин Порьеники бўлади. Менинг фикримча имкониятлар 55/45 Порье фойдасига.\nМавлуд Тифиев - К-1 жангчиси\n- Ҳар иккиси ажойиб жангчилар. Бироқ, бу сафар Конор МакГрегор ғалаба қозонади. Чунки, у жуда яхши тайёргарлик кўрди. Жисмоний ҳолати ҳам аъло даражада. Буни бевосита интернет тармоқлари орқали кузатиб бордим ва шундай хулосага келдим. Қолаверса, аввалги жангдан керакли хулосани чиқариб олган, деб ўйлайман. Узоғи иккинчи раундда нокаут билан ирландиялик ғалаба қозонади.\nФаррух Мадаминов - ММА мураббийи\n- Иккаласи ҳам UFCдаги энг номдор жангчилар. Улар барчага қандай маҳоратга эга эканлигини исботлаб улгурган. Бу сафар у қадар очиқ жангни кўрмасак керак. Сабаби, иккита жанг улар учун сабоқ бўлган ва учинчи тўқнашувда эҳтиёткорликка кўпроқ урғу беради, деган фикрдаман. Бироқ, жанг қанча чўзилса, Порьеда имконият ошаверади. Чунки, унда кардио Конорга нисбатан яхшироқ. Шунинг учун Конор жангни эрта якунлашга интилиши ҳам мумкин. Хуллас, имкониятларни 50/50 дея баҳолаган бўлардим.\nҚобилбек Тўлабоев - Профессионал муайтай жангчиси, "Тони Про" менежерлик клуби раҳбари\n- Жуда зўр жанг бўлади. Уларнинг жангига эътибор қаратсангиз, тэйк-даунларга ва партерда жанг олиб боришга у қадар эътибор қаратишмайди. Ҳар иккисининг қўл ва оёқ зарбалари жуда яхши шаклланган. Ўзига хос нокаутчилар тўқнашуви, десак ҳам янглишмаган бўламиз. Дастлабки раундлардан Конор нокаут билан ғалаба қозонишга ҳаракат қилса керак. Чунки, аввалги жангдаги мағлубиятини мухлислари олдида шу тарзда "ювиш"га ҳаракат қилади. Лекин Порье ҳам анойи эмас! Умумий тарзда олганда имкониятлар 50/50.


Ўзбекистонда давлат курси бўйича валюта олиш учун қайси айирбошлаш шохобчасига борманг, шу гапни эшитасиз. Ўзбекистонда валюта алмаштириш шохобчалари майдонларини кенгайтириш ва операцияларни фақат компютерда амалга ошириш ҳақидаги Марказий банк қарори ҳам аҳволни ўзгартирмаган.\nЎзбекистон Марказий банки қарорига кўра, мамлакатдаги валюта алмаштириш шохобчаларида 15 декабрдан бошлаб барча амалиётлар компютерда амалга оширилиши шарт.\nАвваллари шохобчаларда пул алмаштириш кўпинча қўлда қилинар ва амалиётлар компютерда қайд этилмай қолар эди.\nЎзбекистон Марказий банки валюта операциялари бўлими ходимларидан бирининг Озодликка айтишича, янги қарор мамлакат валюта айирбошлаш шохобчаларида пул алмаштириш операцияларини тартибга солиш ва фуқароларга қулайлик яратиш мақсадида қабул қилинган.\n- Ҳаммаси энди компютердан ўтказилади. Қўлингизга сертификат беришади, нақд олганлигингиз тўғрисида. Компютерда исмингиз ва фамилиянгиз, қачон алмаштирганингиз, ҳаммаси ёзилади,- дейди ўз исмини айтмаган банк ходими.\nМарказий банк қарорида бундан буён мамлакатдаги ҳар бир валюта алмаштириш шохобчасининг майдони 6 квадрат метрдан кам бўлмаслиги ҳам айтилган. Авваллари бу 3 квадрат метр эди.\nЛекин, валюта алмаштириш шохобчаларида амалиёт қанчалик компютерлаштирилмасин, қабул қилинган қарорга қарамай шохобчаларида долларни давлат курси бўйича сотиб олиш бор, сотиш йўқ.\n- Бизда фақат покупка, продажа йўқ,- дейди Тошкентнинг “Dedeman” меҳмонхонасидаги валюта алмаштириш шохобчаси ходими.\nОзодлик мухбири Тошкентдаги бошқа валюта алмаштириш шохобчаларига ҳам қўнғироқ қилиб кўрди. У ерда ҳам шу аҳвол.\nВалюта шохобчаларида доллар йўқлигидан Ўзбекистонда кўпчилик “қора бозор”га боришга мажбур бўлади, баъзан милиция кузатувлари “қурбони” бўлишади ҳам.\n- “Обменный пункт” деб ёзиб қўйибди, ўзини таниш-билишлари олади, четдан бир одам ҳам ололмайди. Шунинг учун мажбур қора бозорга борамиз. Қанчасини милиция ушлаб кетганини кўрганман. Долларни бошқа қаердан оламиз, фақат валютчиклардан. Давлатни ўзи шунга йўл қўйиб беряпти. Қайси “Обменный пункт”дан доллар олиш мумкин, ҳеч биридан олиб бўлмайди. Ҳаммаси бундан буён компютерда қилинади, деб айтишяпти, лекин фақат бу номига, кўзбўямачлик бўляпти,- дейди тошкентлик Бахтиёр исмли 46 яшар тадбиркор.\nАммо, Марказий банк ходимига кўра, Ўзбекистонда валюта алмаштириш шохобчалари ёки банк бўлинмаларидан давлат курси бўйича доллар олса бўлади.\n- Миллий банкнинг истаган бўлимига борасиз, паспортингиз ва учиш чипта билетингизни кўрсатасиз, 2000 долларгача бўлган миқдорда бемалол алмаштиришингиз мумкин. Нақд ёки бўлмаса карточкангизга ўтказиб беришади,- деди банк ходими.\nМарказий банк расмийсига кўра, чет элга учиб кетаётган ҳар бир Ўзбекистон фуқароси ариза, учқич чиптаси ва паспортини кўрсатиб, Миллий банкдан давлат курси бўйича 2000 АҚШ долларигача бемалол пул алмаштириши мумкин.\n- Шу пайтгача чет элга учиб кетаётганлар қайта-қайта келиб алмаштириб, кетаверишарди. Ҳозир энди фақат олти ойлик муддатга олади. Масалан, бир бориб келдингиз ва яна келиб кетишнгизга берилмайди, фақат олти ой оралиқда берилади, шунақа лимит қўйилди,- дейди Марказий банк ходими.\nҲозир Ўзбекистонда АҚШ долларининг сўмга нисбатан расмий курси 1980 сўм, "қора бозор"да эса валютафурушлар бир доллар учун 2700 сўм таклиф этишмоқда.


Тожикистоннинг коррупцияга қарши кураш бошқармаси бошлиғи ўринбосарининг ўғли фирибгарликда айбланмоқда\nТожикистон Бош прокуратураси Суғд вилояти прокуратураси ходими Манучехр Ахмадзодага нисбатан фирибгарлик тўғрисида жиноий иш қўзғади. Маҳаллий ҳокимият маълумотларига кўра, гумонланувчи озодликда.\nТожикистон Давлат назорати ва коррупцияга қарши кураш агентлиги бошлиғининг биринчи ўринбосари Музаффар Аҳмадзоднинг ўғли Манучеҳр Аҳмадзода Суғд вилояти прокуратурасида вояга етмаганлар ва ёшлар ҳуқуқларига риоя этилиши устидан назорат бўлимида ишлайди.\nМанучеҳр Аҳмадзода ва унинг оиласининг жиноят ишига муносабати ҳозирча номаълум.\nТергов идораларидаги манбалар 4 март куни айтишича, Манучеҳр Аҳмадзода Рудакий тумани прокурори ёрдамчиси бўлганида фирибгарликда айбланган.\nТожикистон Бош прокуратураси бу борада изоҳ беришдан бош тортди, аммо Рудаки тумани ҳукуматидаги (маъмуриятидаги) манба Манучеҳр Аҳмадзода томонидан содир этилган жиноят ер участкаларини ноқонуний ажратиш билан боғлиқлигини айтди.\n“Манучеҳр Аҳмадзода беш йил давомида — шу йил бошигача туман прокурорининг ёрдамчиси бўлиб ишлаган. Яқинда Бош прокуратура терговчилари бизга мурожаат қилиб, прокурорнинг ер участкаларини ноқонуний ажратишда иштирок этиши фактларини текшираётганимизни айтишди», — деди манба.\nЭслатиб ўтамиз, ўтган йилнинг ноябрь ойида Рудакий тумани раҳбари Рустам Акрамзода Тожикистоннинг энг йирик туманларидан бирида ер участкалари билан фирибгарликлар тўғрисида олиб борган текширувдан сўнг ўз лавозимидан озод қилинган эди. «Раҳмат, ажойиб мақола! Хўш, шунчаки қотил мақола! Соғ бўлинг! Ва бундай хизмат учун таъзим қиламан! ”, деди Рудакий туманининг собиқ раҳбари мухбирига кинояли тарзда.\nЯқинда Душанбеда бўлиб ўтган матбуот анжуманида Тожикистон Бош прокурори Юсуф Раҳмоннинг айтишича, Озоди радиоси олиб борган текширувдан сўнг, ишчи гуруҳ Рудакий вилоятида юзага келиши мумкин бўлган ер фирибгарлигини текширишни бошлади.\nЎтган ҳафта Шомансур шаҳар прокурори ёрдамчиси Сайфиддин Бахриддинзодага нисбатан фирибгарлик иши қўзғатилгани маълум бўлди. Туман прокуратураси ходими қидирувга берилган.


O‘zLiDeP фаоли маҳорат дарси ўтди | O'zLiDeP\nO‘zLiDeP фаоли маҳорат дарси ўтди\nO‘zLiDeP Тайлоқ туман Кенгаши тумандаги тадбиркорликка қизиққан ёшлар учун "Эьзоза Нур" корхонасида "ЭКО Планета" МЧЖ директори Сайёра Салимованинг маҳорат дарсларини ташкил қилди. Унда O‘zLiDeP фаоли С.Салимова тикувчилик тажриба мактаби ва тадбиркорликнинг сир-асрорлари ҳақида гапирди.\n– Тикувчилик энг шарафли касблардан бири, – дейди С.Салимова. – Чунки сиз яратган санъат асари агарда дид билан тикилган бўлса, ёшу-қарининг чиройига-чирой қўшади. Бундан ташқари, аёллар учун энг қулай касб деб биламан. Чунки касаначи тарзида фаолият бошлаб, уй ишларини қилиш билан бирга 4-5 сўм пул топишингиз ҳам мумкин.\nТадбирда ёш тикувчиларнинг ишларига тажрибали устозлар томонидан баҳо берилди. Шунингдек, "Эьзоза Нур" ННТнинг 15 нафар тикувчи хотин-қизлари С.Салимовадан тикувчилик сирларини ўрганиш бўйича ҳамкорликни йўлга қўйишга келишиб олишди.\nНавоий вилоят Кенгаши Қўчқоров Беҳзод Исомиддинович2018-09-21 18:35:02\nO‘zLiDeP фаоли С.Салимованинг келгусидаги фаолиятига омад тилайман. Тикувчилик хунари вояга етиб улғаяётган хар бир қизнинг келгусидаги эҳтиёжи деб ҳисоблайман.


"Му5"нинг АНТИқа тақдирлаш маросимидан.+Видео - 28 Декабря 2017 - Sayyod.com\nБош сахифа » 2017 » Декабрь » 28 » "Му5"нинг АНТИқа тақдирлаш маросимидан.+Видео\n-Энг емаган гурух деб ДАВР гурухи топилди, УММОН гурухидан ОЛТИН ТАҚАни олган ДАВР гурухи иштирокчиси жавоби зўр бўлди)\n-Сахнага энг кўп чиққан Рахимхон\n27-декабрь куни Му5 телеканали пойтахтимиздаги ресторанларни бирида ўзининг АНТИқа тақдирлаш маросимини ўтказди. Бу тарафлама улар нафақат шу йилги ура-ура тақдирлашлардан балки, шоу-бизнес тарихидаги янгилик билан яққол ажралиб чиқишди. Гарчан бу фикрга хонанда Сардор Рахимхон қўшилмаса хам.\nҚизиғи, мазкур тақдирлаш маросимини бемалол Му5 ва Сардор Рахимхон деб номласа хам бўларкан, зеро Рахимхон шу куни сахнага энг кўп чиққан хонанда бўлди. Менимча асли хаққоний, чунки у каби кўп мехнат қилаётган хонанда шоу-бизнесимизда топилмаса керак.\nАввалига "Плагиат" номинациясини тақдирлаш учун, кейин бўйдорилиги учун ғолиб бўлганига, кейин йилнинг энг аъло эркак хонандаси хамда йилнинг энг яхши дуэти учун сахнага чиққан Сардор Рахимхон бир икки маротаба эътироз хам билдирди.\nХусусан, АНТИ тақдирлаш блокидаги номинацияларни барча санъаткорлар номидан келаси йил қилмасликни сўради. Бунга жавобан бошловчи Нилуфар Сотиболдиева бу сўзлар монтажда қирқилишини айтиб огохлантиришига қарамай, бизнинг эксклюзив видеорепортажимиздан Сардор Рахимхоннинг барча эътирозли фикрлари ўрин олган.\nАНТИ тақдирлаш маросимининг "ОЛТИН ТАҚА" мукофотига халқ хофизи Шерали Жўраев лойиқ топилгани уни бироз хижолатга солиб шошириб қўйгандек туюлди бироқ, вазиятга адекват жавобни у ўз фикрларида баён қилди ва албатта бу видеоимиздан ўрин олган.\nЙилнинг энг емаган гурухи сифатида ДАВР гурухи топилиб, гурух иштирокчисига УММОН гурухи йигитлари "ОЛТИН ТАҚА"ни топширишганида ДАВР гурухи йигитларидан бири ўзини йўқотиб қўймади, аксинча, у мукофотни ўпиб қизиқ тарзда "узиб олди":\n"Егандан кўра, емаган эсда қолади манимча , тўғрими?" дея УММОН гурухига бир боқиб, "Янги йилда едиришга харакат қиламиз" деб олқишларга сазовор бўлди. Қизиғи, емаган деб топилган гурухни, маросим сўнггида тўйлар бўйича энг талабгорлигини бошловчилардан бири тан олди.\nШунингдек, "Қотиб қолган" номинациясини топшириш Абдулла Қурбоновга топширилганидаги экранда тасвири қотиб қолган бошловчига қарата "Экранда қотиб қолсангиз хам, хаётда қотиб қолманг" деган жавоби томошабинларни "қотиб қолиб" кулишига хам сабаб бўла олди.\nШунингдек, Му5 телеканалининг версиясига кўра йилнинг аъло ижодкорлари "ОЛТИН ЮЛДУЗ" билан тақдирланишди. Очиғи, маросим давомида тан олиб тақдирланганлар бора бора кўпайиб сахнани тўлдириб турди хам. Лекин, негадир Гулсанамни "Кел" қўшиғи йил хити бўлгани хатто эсланилмади.\nТабиийки ЎЗИМИЗНИКИЛАР учун урғу эътироф этиб телеканал ижодкорлари орасида тақдирланганлар етарли бўлди ва очиғи шулардан "Марказий студия" бошловчилари Амирхон ва Сарвар тақдирланишгани хаққоний бўлган деб хисоблайман. Иккинчи бошловчи Сарварнинг диплом хақидаги фикрлари менинг неча йиллик реал тажрибамга монанд гап бўлди ўзиям! Молодец Сарвар! Очиқ ойдин ва дангал гап учун хурмат!\nТелеканал таъбига кўра йилнинг энг яхши актери ва актрисаси деб топилганлар Узоқов ва Кубаева.\nМаросимнинг кутилмаган ва кульминацион нуқтаси Озода Нурсаидова бўлди. "Запрет"дан кейинги унинг илк расмий маросимдаги чиқиши. Озодани сахнага чиқиши негадир узоқ муддатга чўзилди.\nКейин эса илк куйлаган "Соғинди дил" қўшиғидаги мисралари "запрети" хақида куйлангандек кечди гўё...ундаги "хатолар, ёшлик қилиб" сўзлари хаммасини томошабинга тушунтириб бергандек.\n"Кетма" шлягери билан барчани оловлатиб рақсга чорлаган бўлса, кейинги "Ўзбегим элим" қўшиғидан Озодани сахна аппаратураси бироз унутгандек туюлди. Қўшиқ чайналиб чўзилиб кейин изига тушиб кетди. 21-аср техникасида бу!\nҚолганини ва айниқса эфирга кетмайдиган лавхаларни зўрини видеодан кўришга чорлайман, маросимни тўлиқ турини эса 31-декабрь куни "Му5" телеканалидан томоша қилишингиз мумкин бўлади, хозир эса эфир юзини кўрмас ва энг қизиқ онлар лавхаларига


6 декабрь куни Ўзбекистонда об-ҳаво ҳарорати қандай бўлади?Haqida.net\nHome Dunyo 6 декабрь куни Ўзбекистонда об-ҳаво ҳарорати қандай бўлади?\n6 декабрь куни Ўзбекистонда об-ҳаво ҳарорати қандай бўлади?\nТошкент шаҳри. Республика Гидрометеорология марказининг хабар беришича, 6 декабрь куни Тошкентда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Шимоли-шарқдан секундига 3-8 метр тезликда шамол эсади. Кечаси 5-7 даража совуқ, кундузи 2-4 даража илиқ бўлади.\nҚорақалпоғистон Республикаси ва Хоразм вилояти. Республиканинг энг шимолий икки минтақасида ҳаво ўзгариб туради, ёғингарчилик бўлмайди. Айрим жойларда туман тушиши мумкин. Шимоли-шарқдан секундига 7-12 метр тезликда шамол эсади. Кечаси 3-8 даража совуқ, кундузи 3-8 даража илиқ бўлади.\nБухоро ва Навоий вилоятлари. Бу вилоятларда ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шимоли-шарқдан секундига 7-12 метр тезликда шамол эсади. Кечаси 4-9 даража совуқ, кундузи 2-7 даража илиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, ёғингарчилик бўлмайди. Айрим жойларда туман тушиши мумкин. Шимоли-шарқдан секундига 7-12 метр тезликда шамол эсади. Кечаси 5-10 даража совуқ, кундузи 0-5 даража илиқ бўлади.\nҚашқадарё ва Сурхондарё вилоятлари. Ўзбекистоннинг жанубий минтақаларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шимоли-шарқдан секундига 7-12 метр тезликда шамол эсади. Кечаси 2-7 даража совуқ, кундузи 0-5 даража илиқ, Сурхондарё вилоятида 5-10 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, айрим жойларда қор ёғиб, туман тушиши мумкин. Шимоли-шарқдан секундига 7-12 метр тезликда шамол эсади. Кечаси 3-8 даража совуқ, кундузи 3 даража совуқ, 2 даража илиқ бўлади.


Хитой ТИВ: Эроннинг ядро келишувидан чиқиши хаосга олиб келади\n18:39 / 21.09.2017\nЭрон ядро келишувини тарк этиш ядро қуролини тарқатмаслик бўйича халқаро тартибга жиддий зарба бўлади ва Яқин Шарқда жиддий тартибсизликларга олиб келиши мумкин, деган Хитой ТИВ раҳбари Ван И. У Эроннинг халқаро воситачилар "олтилиги" вазирлари билан учрашувида шундай фикрларни илгари сурган. Вазирлар учрашуви БМТ Бош Ассамблеясининг 72-сессияси доирасида бўлиб ўтди.\n"Дунёда камчиликсиз келишув мавжуд эмас. Барча томон келишувнинг ижобий томонига эътибор қаратиши керак. Агар ярим йўлда тўхтаб қолинса, бу халқаро тарқатмаслик тартибига жиддий зарба бўлади.Яқин Шарқда эса йирик тартибсизликлар келиб чиқиши мумкин", — деган Ван И. Унинг сўзлари ХХР ташқи сиёсат маҳкамаси сайтида жойлаштирилган.\nХитой вазирининг ишонч билдиришича, ҳар бир томон тўғри хулоса чиқаради ва келишувни ижро этиш учун қулай муҳит яратади. Ван Ининг қайд этишича, Хитой ушбу тарихий келишувни қўллаб-қувватлайди ҳамда уни ҳаётга татбиқ этиш бўйича ишни давом эттиради.\nЭрон Хитой Ван И ядро келишуви


Шарқона найранг: Жириновский Назарбоевнинг кетишига шундай баҳо берди\n20:28 29 Май 2020\n01:00 20.03.2019 Ҳавола олиш\nНурсултон Назарбоев ўз хоҳиши билан истеъфога чиқди (21)\nТОШКЕНТ, 20 мар - Sputnik. Қозоғистонда Нурсултон Назарбоев истеъфосидан кейин манфаатдор давлатлар, шу жумладан, АҚШ ва Хитой ўртасида таъсирга эга бўлиш учун кураш бошланиши мумкин, деб ҳисоблайди ЛДПР етакчиси Владимир Жириновский.\nНазарбоев сешанба куни 20 мартда давлат раҳбари ваколатини ўзидан соқит қилиш тўғрисида қарор қабул қилгани ҳақида баёнот билан чиқди. Қозоғистонда вақтинчалик президент ваколатини бажариш вазифаси Сенат спикери Касим-Жомарт Токаевга юкланди.\n"Айни вақтда Қозоғистоннинг келажаги аксарият ҳолатда америкаликларга боғлиқ. Улар Украинадан сўнг энди бу ерда бизга "яра"ни юзага келтиришлари мумкин. У ерда америкаликлар тайёрлаган одамлар кўп. Қозоғистонда Хитойнинг, Европанинг, исломийларнинг, Ўзбекистоннинг манфаатлари бор. Ҳозир кланлар таъсирга эга бўлиш учун уруш бошлашлари мумкин. Уйғурлар, қашғарлар, жунганларни қуроллантириш бошланади", - деб ёзган Жириновский ўзининг Telegram-каналида.\nУ шунингдек, Назарбоевнинг Қозоғистон президенти лавозимидан бу тариқа кетишини "шарқона ҳийла", дея баҳолади.\n"Бир томондан қараганда, ҳали Назарбоев тугал кетгани йўқ. Бу шарқона ҳийла: у барибир Миллий хавфсизлик кенгаши ва ҳукмрон партияга раҳбарлик қилади - у берган сигнал билан исталган бош вазирни ишдан олишади, ҳар қандай сайловларда керакли номзод ютиб чиқади. Янги президент лавозимини эса унинг қариндошларидан бири эгаллайди; ёки қизи, жияни ёки яна кимдир - уларнинг аксарияти катта лавозимларни эгаллаб бўлган", - деб ёзган ЛДПР етакчиси.\nНазарбоев президентлик постини сал кам 29 йил эгаллади. У илк бор 1990 йилнинг 24 апрелида Қозоқ СССР президенти этиб сайланган. 1991 йилнинг декабрида уни мустақил давлат раҳбари сифатида сайлашган. Бунга қадар 5 йил мобайнида у республика вазирлар кенгаши раиси лавозимида, 1989 йилдан 1991 йилга қадар Қозоғистон компартияси биринчи котиби лавозимида фаолият юритган.


Боксчи Тете тарихдаги энг тез жангни ўтказди – КУН УЗ\nГлавная / Спорт / Боксчи Тете тарихдаги энг тез жангни ўтказди\nAnvar 20.11.2017\tСпорт Comments Off on Боксчи Тете тарихдаги энг тез жангни ўтказди 141 Показы\nЖанубий африкалик боксчи Золани Тете WBO таснифи бўйича жаҳон чемпиони камарини қўлга киритди. Қайд этилишича, жанг бокс тарихидаги энг қисқа ринг номи билан тарихга кирди.\nТете ўз ватандоши Сибонизо Гоньига қарши рингга кўтарилиб, уни мағлуб этишига 11 сония кифоя қилди. У чемпионлик учун жангнинг тез тугаши бўйича жаҳон рекордини ҳам ўрнатди, деб хабар қилмоқда AFP.\nТете жангнинг бешинчи сониясида рақибининг бошига зарба берди ва бундан Гонья қулаб тушди. Ҳакам санашни бошлади, аммо саноқни олтинчи сонияда тўхтатди. Чунки Гонья тура олмаслиги ва унга тиббий ёрдам кераклиги кундек равшан бўлган эди.\nБокс жангини муддатидан аввал тугатиш бўйича аввалги рекорд Даниэл Хименесга тегишли эди. Пуэрторикалик спортчи WBO таснифи бўйича 1994 йилда чемпионлик камарини қўлга киритган, ўшанда австриялик рақиби Харальд Гайерни 17 сонияда нокаутга учратган эди.\n1993 йили америкалик Жеральд Маклеллан жаҳон чемпионлигини 20 сонияда қўлга киритган эди.\n«Мен бу жангга жуда жиддий тайёрландим. Мен билардим, Гонья узоқ чидай олмаслигини», — деган Тете жангдан сўнг.\nТете WBO таснифида энг енгил вазн тоифасида 2017 йил апрелида ғалаба қозонган эди. У ўшанда филиппинлик Артур Вильянуэвадан устун келганди.\nТете, шунингдек, IBF чемпионлик камарига ҳам эга. 2016 йил июнида у мексикалик Виктор Руис устидан ғалаба қозонган эди.\nIBF WBO Бокс\t2017-11-20\nTags IBF WBO Бокс\nПред. Тошкентдаги Сингапур институти талабаси ўз фарзандини ҳожатхонага ташлаб кетди\nСледующая Мухлисларга туҳфамиз\n«Челси» собиқ футболчиси Фрэнк Лэмпард билан бош мураббий лавозими юзасидан шартнома шартларини келишиб олди, деб …\nЭрдўғон Молдовага икки кунлик амалий сафар билан борди\nИнтерпол собиқ президентининг рафиқаси турмуш ўртоғи ўлган бўлиши мумкинлигини айтди


Қатар: араб давлатлари билан муносабатларни кескинлаштирмаймиз\n09:49 / 06.06.2017\nҚатар Доҳа билан барча алоқаларни узган мамлакатлар билан муносабатларни кескинлаштириш ниятида эмас. Бу ҳақда Қатар ташқи ишлар вазири Муҳаммад Абдураҳмон Ал Тани маълум қилди.\n"Қатар вазиятни кескинлаштиришга йўналтирилган чораларни қабул қилмайди, сабаби, бундай муаммолар биродар давлатлар ўртасида музокаралар столида ҳал қилиниши керак, деб ҳисоблайди", - дея маълум қилди Қатар ТИВ раҳбари “Ал-Жазира” телеканалига берган интервьюсида.\nУнинг сўзларига кўра, Қатар мамлакатга қарши бир томонлама қатъий чоралар қабул қилиниб, улар Форс кўрфази мамлакатлари фуқароларига салбий таъсир кўрсатган бўлса ҳам, вазиятни кескинлаштириш йўлидан бормайди.\nДушанба куни Миср, Саудия Арабистони, Баҳрайн ва БАА Қатар билан дипломатик алоқалар узилганини маълум қилишиб, Доҳани террорчилик ташкилотларини қўллаб-қувватлаш ва Яқин Шарқдаги вазиятни беқарорлаштиришда айблашди. Ливиянинг шарқий қисми ҳукумати, Яман, шунингдек, Мальдив ва Маврикий ҳам кейинчалик Қатар билан муносабатлар тўхтатилганини маълум қилишди.


Бировнинг устидан кулмагин зинҳор | Beka.uz\nсешанба, 2015 Март 31 Лола Хакимова\nҲаётда жиддий нуқсонга эга бўлган, оғир аҳволда қолган одамлар кўп, лекин уларнинг устидан кулиш керак эмас. Сизни ҳам унинг аҳволига тушмаслигингизга хеч ким кафолат бермайди. Қуйидаги бўлган воқеа буни исботидир.\nУч дугона ўқишдан уйга қайтаётган эдилар. Уларнинг кулгуси кўчани тўлдирар ва атрофдагиларни эътиборини тортарди. Бу вақтда қарама-қарши томондан уларга қараб бир йигит келаётган эди. Йигит яқинлашганида қизлар унга кўз ташладилар. Йигит хушрўйгина бўлгани билан кўзлари ожиз эди. Икки қиз “- Эсиз шундай йигит” деб, унга ачиниш билар қарадилар. Учинчиси эса “- Вой, ануни кўзини кўрдиларми, ғилай эканку?!” деб, росмана устидан кулибди. Шунда қизлардан бири “- Бировни устидан кулиш яхшимас” деб дугонасига танбеҳ берибди. Учинчи қиз эса “- Ман бунақа ғилайга эрга тегмасдим!” деб, йўлида давом этибди. Кўп ўтмай, дугоналар машиналар серқатнов чорраҳага етишибди.\nПиёдаларга йўл очиқ бўлгани учун қизлар чорраҳадан ўта бошлабдилар. Йўлнинг ярмидан ўтиб бўлишганларида яшил чироқ ўчиб-ёниб, машиналар юришидан дарак бера бошлабди. Шунда икки дугона югуриб, чорраҳадан тезда ўтиб олибдилар. Учинчи қиз эса “улгурмайман” деб, чорраҳанинг ўртасида туриб қолибди. Машиналар шошиб тезлик билан бирин-кетин ўта бошлабдилар. Шу пайтда икки қиз дугонамиз қани деб орқаларига ўгирилиб, уни қидирибдилар. Ва уни, чорраҳа ўртасида, икки қўли билан юзини ёпиб чинқираётган ҳолда кўрибдилар. Машиналар тўхтаб, пиёдаларга йўл очилганида қизлар дугоналарининг олдига шошибдилар. Учинчи қиз тинмай чинқирар, юзини ёпган қўллари орасидан қон сизиб чиқарди. Қизлар нима бўлганини тушунишмас, қандай ёрдам беришни билмай карахт бўлиб, бир муддат туриб қолдилар.\nСўнг, тезлик билан машина тўхтатиб, уни яқин атрофдаги касалхонага олиб бордилар. Касалхона қабул бўлимида қизлар нима воқеа юз берганини айтиб беролмадилар. Жароҳатланган қизнинг ўзи ҳам буни тушунтиролмас эди. Қабулхона шифокори қизни кўрикдан ўтказиб, жароҳат сабабини тушунибди. Қиз чорраҳада турган вақтида ўтаётган машиналардан бирининг ғилдираги остидан майда тош учиб келиб, қизнинг бир кўзига теккан ва уни қаттиқ жароҳатлаган эканлиги маълум бўлибди. Натижада қиз бир қўзидан бир умрга айрилибди. Бу, кўзи ожиз йигитнинг устидан кулган қиз эди...


Қирғизистонлик актёрлар Тошкентдаги кинофестивалда ғолиб бўлди · Ынтымак Media\nВидеоЯнгиликларКуннинг муҳим воқеалариМаданият\nЎзбекистон ОАВнинг хабар қилишича, Ўзбекистон ва Қирғизистон киноижодкорлари томонидан суратга олинган “Дилбарим” («Тополек в красной косынке») фильмида бош ролни ўйнаган Мадина Талипбекова “Энг яхши актриса” номинацияси бўйича ғолиб бўлди. Энг яхши актёр сифатида Темир Бирназаровнинг «Ночная авария» (“Тунги ҳалокат”) филмида роль ўйнаган қирғизистонлик Ақилбек Абдиқалиқовтан олинди.\nҚирғизистон ва Ўзбекистон кинематографчилари томонидан Чингиз Айтматов асари асосида суратга олинган «Дилбарим» фильми катта экранларга 6 декабрь куни чиқади. Фильмнинг қирғиз тилидаги ёпиқ намойиши 5 декабрь куни Бишкекда ўзбек актёрлари иштирокида бўлиб ўтади. Бош эркак роллари – Илёс ва Байтемир ролларни ўзбек актёрлари Адиз Ражабов ва Улуғбек Қодиров ўйнаган. Асал ва Хадича ролларни эса қирғиз актрисалари Мадина Талипбек ва Элина Абай қизи ижро этган.\nСевги ҳақидаги «Тунги авария» фильмини режиссёр Темир Бирназаров суратга олган. Фильмнинг марказида Тенти исмли ёлғиз Қария ва ғалати Қиз туради. Қария ярадор қизни тунда қишлоқ йўлидан топиб олади. Қизга қараш жараёнида Қария уни севиб қолади. Ақилбек Абдиқалиқов фильмда Тенти ролини ўйнайди.\nБоткенда ўзини МҲДҚ ходими деб таништириб, товлама...\nАшхабодда МДҲ давлатларидаги энг баланд арча ўрнат...\nПрезидентга бош прокурор истеъфоси ёзилган мурожаа...\n2020-йилдаги Ҳаж сафарига борувчиларни рўйхатга ол...\nОш: Өзгөндө чоң энесин бычактаган жаран эки айга камакка алынды\nҚР ИИМ: 2019 йилда экстремизм гумони билан 316 киши ушланди\nРоссия Қирғизистондаги авиабаза таркибида учувчисиз аппаратлар бўлинмасини ташкил қилмоқчи\nАлмамбет Шикмаматов депутатлик мандатини топширди ва «Ата Мекен» партияси сафидан чиқди\nБоткенда учта мактаб қурилиши бошланди


Коинотга саёҳат - Уч илдиз\nby Тўлқин Эшбек · 11.06.2016\nЕрнинг Халқаро космик станциясидан олинган ажойиб суратлари\nХалқаро космик станцияси (ХКС) 4,1 миллиард километрдан ортиқ масофани босиб ўтиб, 17 йил орбитада бўлди.\nХалқаро экспедиция таркибидаги астронавтлар деярли ҳар куни Ерга сайёрамизнинг энг сўнгги русумдаги рақамли фотокамераларда олинган суратларини юборишади.\nКадрларда ажабтовур шаклдаги булутлар, ғаройиб чақмоқ шоуси, ранг-баранг қутб нурлари, қуёш ботишлари ва тунги манзаралар акс этади.\n17 йил аввал фазога кўтарилган халқаро космик станцияси Ер атрофида 100 мартадан ортиқ айланиб чиқишга улгурди. Ердан 400 километр баландликда ҳаракатланувчи ХКС бортидан 3 миллиондан ортиқ суратлар туширилган.\nХКС экипажи аъзоларини бахти кулган инсонлар дейиш мумкин, ахир улар мана шундай ажойиб манзараларни кўришга муваффақ бўлишган.\nМана бу суратда АҚШнинг шарқий соҳилидаги энг йирик Нью-Йорк агломерацияси акс этган.\nЯшин чақмоқлари Ерда гумбурлаётган момақалдироқни ёритмоқда, узоқдан эса Сомон йўли кўриниб турибди.\nМарказий Жазоирдаги саҳродан атрофдаги ландшафтга қум уюмларининг хаотик кўтарилиши.\nҲимолай тоғларининг қорли чўққилари тасвири 2016 йилнинг май ойида суратга туширилган.\nАрканзасдаги момақалдироқ самодан жуда таъсирли кўринади.\nОрбитада бир йилини ўтказган астронавт Скотт Келли бу ажойиб суратни 1 мартнинг тонгида муҳрлаган.\nБу тонгги фотосурат британиялик астронавт Тим Пик томонидан олинган.\nСомон йўли галактикаси юлдузларини Ернинг мана шундай визуал ингичка атмосферасидан кўриш мумкин.\nСуратда биринчи қаторда (чапдан ўнгга) британиялик Тимоти Пик, америкалик Тимоти Копра ва россиялик Юрий Маланченко. Орқа планда россиялик Олег Скрипочка, Алексей Овчинин ва америкалик Жеффри Уильямс.\nХКС экипажи командири америкалик Тим Копра тунги Чикагони суратга олди, унда бу шаҳарга хос бўлган тўрсимон кўчалар тузилиши яққол кўзга ташланади.\nҚуёш нури маълум бир бурчакка тушганида ХКС экипажи аъзолари ғаройиб манзараларнинг гувоҳи бўлишади, масалан, 2016 йилнинг 3 апрелида майор Пик томонидан муҳрланган мана бу тўп-тўп булутлар.\nБрандберг тоғи, Намибия.\nБу абстракционист чизган сурат эмас, бу Жануби-ғарбий Африканинг Намиб саҳросидаги қумликлари.\nСаудия Арабистонидаги ирригация ускуналари мана шундай чиройли геометрик дизайнга эга.\nЛаго-Архентино кўлига тушувчи музлик дарёси (Патагония, Аргентина).\nАвстралиянинг шимоли-шарқий соҳилидаги қирғоқ линияси.\nҒаройиб шаклдаги ажойиб булутлар.\nNext story Маънавий қалқон\nPrevious story Malikshoh va Nizom ul-mulk davrida siyosiy-madaniy hayot


"Внуково" аэропортида Саудия Арабистони подшоҳи билан ноқулай вазият юзага келди\n08:32 / 05.10.2017\nСаудия Арабистони подшоҳи Салмон бин Абдулазиз Ол Сауднинг Москвадаги "Внуково" аэропортига келган самолётига қўйилган трап-эскалатор тўсатдан ишламай қолган. Бу ноқулай вазият сабабли подшоҳ трапдан пиёда тушишига тўғри келган. Ушбу ҳолат видеоси RT телеканалининг YouTube’даги саҳифасида жойлаштирилган.\nВидеода кўринишича, қирол трапдан эскалатор ёрдамида тушиб келаётганда, йўл бошида эскалатор бирданига ишламай қолади. Қирол эскалатор яна ишга тушиб кетишини бироз кутгач, у ишлайвермагач пиёда тушишга қарор қилган.\nСаудия Арабистони қироли Россияга подшоҳ сифатида илк марта ташриф буюрди. Юқори мартабали меҳмонни аэропортда Преображенск полки фахрий қоровули ва оркестр, Россия бош вазири ўринбосари Дмитрий Рогозин, ташқи ишлар вазири ўринбосари Михаил Богданов ва Тўғридан-тўғри инвестициялар Россия жамғармаси раҳбари Кирилл Дмитриев кутиб олганлар. Қирол Москвада 7 октябргача бўлиши кутилмоқда.\nқирол Салмон Внуково трап-эскалатор\nСаудия Арабистони қироли Эронни глобал террорчиликда айблади\nСаудия Арабистони қироли нима учун Ливанга ташрифини бекор қилди?\nЛавров ва Чавушўғлу Россия элчиси жасадини олиб келаётган самолётни кутиб олишди


Дастурнинг III боби «Иқтисодиётни ривожлантириш ва либераллаштиришнинг устувор йўналишлари» деб номланган. Унинг Солиқ юкини камайтириш ва солиққа тортиш тизимини соддалаштириш сиёсатини давом эттириш, солиқ ва божхона маъмуриятчилигини такомиллаштириш ва тегишли рағбатлантирувчи чораларни кенгайтириш бўлимида амалга оширилиши мўлжалланаётган қуйидаги чора-тадбирлар белгилаб олинмоқда.\nЭркин рақобат муҳитини яратиш, нархларнинг барқарорлиги ва имтиёзларнинг манзиллилигини таъминлаш мақсадида имтиёзларни ишлаб чиқариш ва хизмат кўрсатишнинг алоҳида турларига жорий этган ҳолда уларни индивидуал тартибда бериш амалиётидан воз кечиш.\nимтиёзлар беришнинг самарадорлигини баҳолаш ва доимий мониторинг қилиш тизимини жорий этиш;\nбожхона тўловлари бўйича имтиёзларни қайта кўриб чиққан ҳолда ишлаб чиқариш (хизматлар кўрсатиш)да фойдаланиладиган товарлар бўйича имтиёзларни бекор қилиб, мақбул бож тўлови ставкаларини белгилаш;\nўз эҳтиёжи учун объектлар қураётган, янги ташкил этилган кичик ва ўрта тадбиркорлик субъектларига ягона солиқ тўловини маълум муддатга кечиктириш ҳуқуқини бериш;\nЎзбекистон Республикаси Президенти Фармони лойиҳаси. Лойиҳада ишчилар сонини ошираётган, тез суръатлар билан ривожланаётган кичик корхоналарга қўшимча солиқ имтиёзларини бериш орқали уларни йирик корхоналар тоифасига ўтишини рағбатлантиришни назарда тутувчи механизмларни жорий этиш назарда тутилади.\nНорматив-ҳуқуқий ҳужжат лойиҳаси. Лойиҳа билан Солиқ қонунчилигини такомиллаштириш концепцияси тасдиқланади. Концепцияда:\nкичик корхоналарга ягона солиқ солишда ялпи даромадни солиққа тортишдан фойдани солиққа тортишга ўтиш;\nдавлат солиқ хизмати органларини ҳалол, юқори малакали ходимлар билан тўлдириш, соҳада суиистеъмолчилик ҳолатларига барҳам бериш бўйича янги тизимни яратиш масалалари назарда тутилади.\nБожхона маъмуриятчилигини соддалаштириш ва экспорт-импорт соҳасини тартибга солиш.\nбожхона чегарасидан товарларни ўтказиш тартиблари ва тизимини қайта кўриб чиқиш;\nилғор жаҳон тажрибасига мувофиқ миллий божхона режимларини қайта кўриб чиқиш;\nмамлакат ҳудудидаги божхона постлари, терминаллари ва омборларини экспресс-лабораториялар билан жиҳозлаш;\nбожхона расмийлаштирувида ортиқча бюрократик тўсиқ ва ғовларни бартараф этиш ва муддатларни кескин қисқартириш мақсадида «ягона дарча» тамойилини кенг жорий қилиш назарда тутилади.\nНорматив-ҳуқуқий ҳужжат лойиҳаси. Лойиҳа билан Божхона қонунчилигини такомиллаштириш концепцияси тасдиқланади. Концепцияда:\nБожхона кодексининг янги таҳрирдаги лойиҳасини ишлаб чиқиш;\nбожхона ҳақидаги қонун ҳужжатларига риоя этилишини назоратни тубдан такомиллаштириш;\nбожхона маъмуриятчилигининг максимал даражада шаффофлигини таъминлаш механизмларини ташкил этиш;\nзамонавий инновацион ғоялар ва тартиб-таомилларни жорий қилиш, электрон ахборот базаларидан самарали фойдаланиш орқали бож ставкаларини тезкор ва қулай тарзда қайта кўриб чиқиш;\nдавлат божхона хизмати органларини ҳалол, юқори малакали ходимлар билан тўлдириш, соҳада суиистеъмолчилик ҳолатларига барҳам бериш бўйича янги тизимни яратиш масалалари назарда тутилади.\nБожхона кўригини хавфни бошқариш тизими орқали амалга ошириш механизмини жорий қилиш.\nНорматив-ҳуқуқий ҳужжат лойиҳаси. Лойиҳада божхона кўригини хавфни бошқариш тизими орқали тадбиркорлик субъектларининг ишончлилик даражасига қараб «яшил» ва «қизил» йўлаклар орқали ўтказиш тизимини жорий этиш назарда тутилади.